AN COIMISIÚN EORPACH An Bhruiséil,9.12.2020 COM(2020) 796 final 2020/0349(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) 2016/794, a mhéid a bhaineann le comhar Europol le páirtithe príobháideacha, an phróiseáil a dhéanann Europol ar shonraí pearsanta chun tacú le himscrúduithe coiriúla, agus ról Europol maidir le taighde agus nuálaíocht {SEC(2020) 545 final} - {SWD(2020) 543 final} - {SWD(2020) 544 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá tírdhreach slándála a bhíonn ag síorathrú os comhair na hEorpa, tráth atá bagairtí slándála ag forbairt agus ag éirí níos casta. Baineann coirpigh leas as na buntáistí a bhaineann leis an gclaochlú digiteach, teicneolaíochtaí nua, domhandú agus soghluaisteacht, lena n‑áirítear idirnascacht agus doiléire na dteorainneacha idir an domhan fisiceach agus an domhan digiteach. Taispeánann teagmhais a tharla le déanaí arís eile go bhfuil an sceimhlitheoireacht fós ina bagairt shuntasach ar shaoirse agus ar shlí mhaireachtála an Aontais Eorpaigh agus na saoránach. Cuireann géarchéim COVID‑19 leis sin, toisc gur thapaigh coirpigh deiseanna chun úsáid a bhaint as an ngéarchéim trí mhodhanna oibríochta a oiriúnú nó gníomhaíochtaí nua coiriúla a fhorbairt. Cé nach bhfuil tionchar foriomlán ghéarchéim COVID‑19 ar an tslándáil soiléir go fóill, meastar go múnlóidh sé tírdhreach na coireachta tromchúisí agus eagraithe san Aontas sa mheántéarma agus san fhadtéarma. Éilíonn na bagairtí slándála sin atá ag teacht chun cinn tacaíocht éifeachtach ar leibhéal an Aontais d’obair na n‑údarás náisiúnta forfheidhmithe dlí. Scaipeann na bagairtí sin thar theorainneacha, baineann siad le héagsúlacht coireanna a n‑éascaíonn siad iad, agus tagann siad chun cinn i ngrúpaí coireachta eagraithe ilchoireachta a théann i mbun réimse leathan gníomhaíochtaí coiriúla. Toisc nach leor gníomhaíocht ar an leibhéal náisiúnta amháin chun aghaidh a thabhairt ar na dúshláin thrasnáisiúnta slándála sin, tá údaráis forfheidhmithe dlí na mBallstát tar éis úsáid níos mó a bhaint as an tacaíocht agus as an saineolas a thairgeann Europol, gníomhaireacht an Aontais um chomhar i bhforfheidhmiú an dlí, chun an choireacht thromchúiseach agus an sceimhlitheoireacht a chomhrac . Is é Europol croílár na tacaíochta ar leibhéal an Aontais do na Ballstáit chun an choireacht thromchúiseach agus an sceimhlitheoireacht a chomhrac. Tugann an ghníomhaireacht tacaíocht agus saineolas d’údaráis náisiúnta forfheidhmithe dlí chun an choireacht thromchúiseach a dhéanann difear do dhá Bhallstát nó níos mó, an sceimhlitheoireacht agus saghsanna eile coireachta a dhochraíonn leas coiteann atá ina ábhar do bheartas de chuid an Aontais, a chosc agus a chomhrac. Ó cuireadh Rialachán Europol 2016 i bhfeidhm, tá athrú mór tagtha ar thábhacht oibríochtúil chúraimí na gníomhaireachta. Mar shampla, tá méadú faoi chúig tagtha ar an tacaíocht oibríochtúil a sholáthraíonn Lárionad Frithsceimhlitheoireachta na hEorpa de chuid Europol le blianta beaga anuas (ó 127 gcás oibríochtúla ar tacaíodh leo in 2016 go 632 chás in 2019). Tá an Lárionad páirteach anois i mbeagnach gach imscrúdú mór frithsceimhlitheoireachta san Aontas. Tá bagairt na sceimhlitheoireachta san Eoraip fós ard. I ndearbhú comhpháirteach Airí Gnóthaí Baile an Aontais an 13 Samhain 2020 maidir leis na hionsaithe sceimhlitheoireachta a rinneadh le déanaí san Eoraip, d’iarr Airí “ar an gCoimisiún togra a thíolacadh lena leasófar sainordú Europol a mbeidh bunús láidir dlí leis chun tacair mhóra sonraí a láimhseáil. Is den bhuntábhacht Europol agus go háirithe Lárionad Frithsceimhlitheoireachta na hEorpa chun tacú go héifeachtach leis na Ballstáit agus iad i mbun coireanna sceimhlitheoireachta a chosc agus a ionchúiseamh, agus ní mór iad a neartú.” Athraítear leis an timpeallacht bagartha an cineál tacaíochta ó Europol a theastaíonn ó na Ballstáit agus a bhfuil súil acu léi chun saoránaigh a choimeád slán, ar bhealach nach raibh coinne leis nuair a rinne na comhreachtóirí idirbheartaíocht ar shainordú reatha Europol. Aithníonn Conclúidí na Comhairle i mí na Nollag 2019 “an riachtanas práinneach oibríochtúil atá ann do Europol sonraí a iarraidh agus a fháil go díreach ó pháirtithe príobháideacha”, agus iarrtar ar an gCoimisiún smaoineamh ar an sceideal don athbhreithniú ar Rialachán Europol a oiriúnú “i bhfianaise nach mór do lucht forfheidhmithe an dlí Eorpaigh aghaidh a thabhairt ar fhorbairtí leanúnacha teicneolaíochta”. Tá géarghá sóisialta le coireanna tromchúiseacha a ullmhaítear nó a dhéantar agus ina n‑úsáidtear seirbhísí trasteorann a thairgeann páirtithe príobháideacha a chomhrac, go háirithe cibearchoireacht. Cé go dtugann an pacáiste r-fhianaise aghaidh ar an dúshlán seo go pointe áirithe, tá cásanna ann mar a bhfuil gá le tacaíocht Europol chun na bagairtí a bhaineann le cibearchoireacht agus coireanna cibearchumasaithe a chomhrac go héifeachtach, go háirithe nuair a bhíonn páirtithe príobháideacha ag iarraidh coireanna den sórt sin a thuairisciú. Iarrtar i Rún ó Pharlaimint na hEorpa i mí Iúil 2020 freisin go dtreiseofaí Europol, agus deirtear “gur cheart go mbeadh sé ina thosaíocht neartú a dhéanamh ar chumas Europol tionscnamh imscrúduithe trasteorann a iarraidh, go háirithe i gcásanna ionsaithe tromchúiseacha in aghaidh sceithirí agus iriseoirí iniúchacha ag a bhfuil ról fíor-riachtanach maidir le héilliú, calaois, míbhainistíocht agus éagóiritheoireacht eile sna hearnálacha poiblí agus príobháideacha a nochtadh." I bhfianaise an tírdhreacha slándála atá ag athrú, ní mór go mbeadh na cumais agus na huirlisí ag Europol chun tacú go héifeachtach leis na Ballstáit chun coireacht thromchúiseach agus sceimhlitheoireacht a chomhrac. Mar fhreagairt ar riachtanais phráinneacha oibríochtúla, agus glaonna ó na comhreachtóirí ar thacaíocht níos láidre ó Europol, fógraíodh le Clár Oibre an Choimisiúin le haghaidh 2020 tionscnamh reachtach chun “sainordú Europol a neartú chun comhar oibríochtúil póilíní a threisiú”. Is príomhghníomhaíocht é freisin de Straitéis Aontais Slándála an Aontais, mí Iúil 2020. I gcomhréir leis an nglao ó na Treoirlínte Polaitiúla chun “gach iarracht a dhéanamh chun ár saoránaigh a chosaint”, tugann an tionscnamh reachtach seo aghaidh ar na réimsí sin ar iarr na páirtithe leasmhara tacaíocht threisithe ó Europol ina leith chun cabhrú leis na Ballstáit saoránaigh a choinneáil slán. Chuige sin, féachann an togra seo le sainordú Europol a neartú laistigh de mhisean agus cúraimí na gníomhaireachta mar a leagtar síos sa Chonradh, go háirithe trí na nithe seo a leanas: ·a chur ar a chumas do Europol dul i gcomhar go héifeachtach le páirtithe príobháideacha, aghaidh a thabhairt ar an easpa comhar éifeachtach idir páirtithe príobháideacha agus údaráis forfheidhmithe dlí chun an úsáid a bhaineann coirpigh as seirbhísí trasteorann, mar shampla, seirbhísí cumarsáide, baincéireachta nó iompair, a chomhrac; ·a chur ar a chumas do Europol tacú go héifeachtach leis na Ballstáit agus a n‑imscrúduithe leis an anailís ar thacair mhóra chasta sonraí, agus aghaidh a thabhairt ar an dúshlán mórshonraí atá ann d’údaráis forfheidhmithe dlí; ·ról Europol maidir le taighde agus nuálaíocht a neartú, agus aghaidh a thabhairt ar bhearnaí atá ábhartha maidir le forfheidhmiú an dlí; ·comhar Europol le tríú tíortha a neartú i gcásanna ar leith agus ar bhonn cás ar chás chun coireanna a thagann faoi raon feidhme chuspóirí Europol a chosc agus a chomhrac; ·a shoiléiriú go bhféadfaidh Europol, i gcásanna ar leith ina measann Europol gur cheart imscrúdú coiriúil a thionscnamh, a iarraidh ar údaráis inniúla Ballstáit imscrúdú a thionscnamh, a chur i gcrích nó a chomhordú maidir le coir a dhochraíonn leas coiteann atá ina ábhar do bheartas de chuid an Aontais, gan an ceanglas go mbeadh gné trasteorann leis an gcoir lena mbaineann; ·comhar Europol le hOifig an Ionchúisitheora Phoiblí Eorpaigh (OIPE) a neartú; ·an creat cosanta sonraí is infheidhme maidir le Europol a neartú tuilleadh; ·formhaoirseacht pharlaiminteach agus cuntasacht Europol a neartú tuilleadh. Tá an tionscnamh reachtach seo nasctha le togra reachtach lena leasaítear Rialachán (AE) 2018/1862 maidir le Córas Faisnéise Schengen (CFS) a bhunú, a oibriú agus a úsáid i réimse an chomhair póilíneachta agus breithiúnais i ngnóthaí coiriúla chun é a chur ar a chumas do Europol sonraí a iontráil in CFS. Faoi réir comhairliúcháin leis na Ballstáit, chuirfeadh sé seo ar a chumas do Europol sonraí a iontráil in CFS faoi rannpháirtíocht amhrasach náisiúnaigh tríú tír i gcion a bhfuil Europol inniúil ina leith.

Tá an tionscnamh reachtach seo mar chuid de phacáiste beart a thíolaic an Coimisiún an 9 Nollaig 2020 chun freagairt an Aontais ar bhagairt na sceimhlitheoireachta a threisiú. •Comhsheasmhacht le forálacha beartais atá sa réimse beartais cheana Cuirtear san áireamh leis an tionscnamh reachtach seo raon leathan beartas de chuid an Aontais i réimse na slándála inmheánaí a glacadh nó a seoladh ó tháinig Rialachán Europol 2016 i bhfeidhm. Maidir le comhar le páirtithe príobháideacha, cuirtear san áireamh leis an tionscnamh reachtach seo na tionscnaimh ghaolmhara chun ábhar sceimhlitheoireachta ar líne a bhaint agus rochtain trasteorann ar fhianaise leictreonach a fheabhsú. A luaithe a ghlacfaí é, agus bunaithe ar thograí an Choimisiúin, sholáthródh an pacáiste r-fhianaise Orduithe Eorpacha chun Fianaise Leictreonach a Thabhairt ar Aird agus Orduithe Eorpacha um Chaomhnú d’údaráis náisiúnta forfheidhmithe dlí agus d’údaráis bhreithiúnacha chun fianaise dhigiteach a fháil ó sholáthraithe seirbhíse d’imscrúduithe coiriúla, beag beann ar an mBallstát ina bhfuil an soláthraí bunaithe nó ina stóráiltear an fhaisnéis. Maidir le teorainneacha i gcomhroinnt faisnéise a fuarthas ó thríú tír faoi dhaoine faoi dhrochamhras agus coirpigh, cuirtear san áireamh leis an measúnú ar roghanna chun an chomhroinnt faisnéise sin a neartú an obair leanúnach i dtreo idir-inoibritheacht chórais faisnéise an Aontais maidir le bainistíocht slándála, teorainneacha agus imirce agus creat dlíthiúil an Aontais maidir le córais mhórscála TF. Áirítear leis sin córais faisnéise de chuid an Aontais atá ann cheana nó atá beartaithe, eadhon Córas Faisnéise Schengen, córas dul isteach/imeachta an Aontais,, an Córas Eorpach um Fhaisnéis agus Údarú Taistil, agus an t‑uasghrádú atá beartaithe ar an gCóras Faisnéise Víosaí agus ar chóras Eurodac. Cuirtear san áireamh leis an tionscnamh reachtach seo freisin comhar Europol le comhlachtaí nó gníomhaireachtaí eile de chuid an Aontais, go háirithe Oifig an Ionchúisitheora Phoiblí Eorpaigh, Eurojust mar ghníomhaireacht an Aontais um chomhar ceartais choiriúil, ENISA mar an Ghníomhaireacht Eorpach um Chibearshlándáil, an Oifig Eorpach Frith‑Chalaoise (OLAF), agus an Ghníomhaireacht Eorpach um an nGarda Teorann agus Cósta (Frontex). •Comhsheasmhacht le beartais eile de chuid an Aontais Cuirtear san áireamh leis an tionscnamh reachtach seo freisin beartais ábhartha eile de chuid an Aontais a glacadh nó a seoladh ó tháinig Rialachán Europol i bhfeidhm. Tugtar aird iomlán leis an tionscnamh reachtach seo ar reachtaíocht ábhartha an Aontais maidir le cosaint sonraí (féach roinn 3 thíos ar chearta bunúsacha). Maidir leis an nuálaíocht, cuirtear san áireamh leis an tionscnamh reachtach seo maoiniú a bhaineann le slándáil an Aontais faoi Fís 2020, an Ciste Slándála Inmheánaí, Fís Eorpach atá beartaithe agus an clár don Eoraip dhigiteach atá beartaithe. Cuirtear san áireamh leis freisin an straitéis Eorpach maidir le sonraí agus an Páipéar Bán maidir leis an Intleacht Shaorga mar na chéad cholúin de straitéis nua dhigiteach an Choimisiúin, chomh maith leis an obair leanúnach mar ullmhúchán le haghaidh spásanna coitinne sonraí Eorpacha a rialú. Maidir le comhar Europol le tríú tíortha, cuirtear san áireamh leis an tionscnamh reachtach seo beartais sheachtracha an Aontais, go háirithe obair thoscaireachtaí an Aontais agus saineolaithe frithsceimhlitheoireachta/slándála i dtríú tíortha agus misin agus oibríochtaí comhbheartais slándála agus cosanta. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 88 den Chonradh ar Fheidhmiú an Aontais Eorpaigh (CFAE) bunús dlí an tionscnaimh reachtaigh. Sonraítear in Airteagal 88(1) CFAE go mbeidh de chúram ag Europol tacú agus treisiú le gníomhaíocht údaráis phóilíneachta na mBallstát agus le seirbhísí eile forfheidhmithe dlí agus lena gcomhar frithpháirteach d'fhonn an choireacht thromchúiseach a dhéanann difear do dhá Bhallstát nó níos mó, an sceimhlitheoireacht agus saghsanna eile coireachta a dhochraíonn leas coiteann atá ina ábhar do bheartas de chuid an Aontais a chosc agus a chomhrac. Déantar foráil leis go ndéanfar Europol a rialú le Rialachán a ghlacfar i gcomhréir leis an ngnáthnós imeachta reachtach. •Coimhdeacht De réir phrionsabal na coimhdeachta a leagtar síos in Airteagal 5(3) CAE, níor cheart go gníomhófar ar leibhéal an Aontais ach amháin nuair nach féidir leis na Ballstáit na haidhmeanna a bheartaítear a ghnóthú go leordhóthanach ar a gconlán féin agus gur féidir dá bhrí sin, de bharr fhairsinge nó éifeachtaí na gníomhaíochta arna beartú, na haidhmeanna sin a ghnóthú níos fearr ar leibhéal an Aontais. Tá na Ballstáit freagrach as an smacht reachta a chaomhnú agus as an tslándáil inmheánach a choimirciú. Go deimhin, urramóidh an tAontas feidhmeanna sár-riachtanacha stáit na mBallstát, lena n‑áirítear an smacht reachta a chaomhnú agus an tslándáil inmheánach a choimirciú. Mar is minic go mbíonn an choireacht thromchúiseach agus an sceimhlitheoireacht de chineál trasnáisiúnta, ní féidir le gníomhaíocht ar leibhéal náisiúnta amháin iad a chomhrac go héifeachtach. Sin an fáth a roghnaíonn na Ballstáit oibriú le chéile faoi chuimsiú an Aontais chun dul i ngleic leis na bagairtí a bhaineann leis an gcoireacht thromchúiseach agus leis an sceimhlitheoireacht. Féachfaidh siad lena ngníomhaíocht forfheidhmithe dlí a chomhordú agus dul i gcomhar chun aghaidh a thabhairt ar dhúshláin comhroinnte slándála. Cinneann siad acmhainní a chomhthiomsú ag leibhéal an Aontais agus saineolas a chomhroinnt. Mar ghníomhaireacht an Aontais um chomhar i bhforfheidhmiú an dlí, is léiriú láidir é Europol ar an iarracht seo atá ar bun ag na Ballstáit chun a gcuid saoránach a choinneáil slán ach oibriú le chéile. Soláthraíonn Europol creat do na Ballstáit chun an ghníomhaíocht forfheidhmithe dlí a chomhordú. Úsáideann na Ballstáit a n‑oifigeach idirchaidrimh ag Europol agus an cainéal malairte faisnéise a sholáthraíonn an ghníomhaireacht chun faisnéis a mhalartú agus dul i gcomhar in imscrúduithe coiriúla. Déanann na Ballstáit acmhainní a chomhthiomsú ach a chur de chúram ar Europol a bhfaisnéis a phróiseáil ina bhunachair sonraí agus anailís chomhpháirteach a sholáthar. Úsáideann siad an saineolas atá ag fás a thugann Europol le chéile ar ghnéithe éagsúla den phóilíneacht. Mar thoradh air sin, is é Europol an chuid is infheicthe agus is éifeachtaí de thacaíocht ar leibhéal an Aontais d’údaráis forfheidhmithe dlí na mBallstát. Éilíonn bagairtí slándála atá ag teacht chun cinn, agus a spreagtar leis an mbealach a mbaineann coirpigh leas as na buntáistí a bhaineann leis an gclaochlú digiteach agus le teicneolaíochtaí nua, tacaíocht éifeachtach ar leibhéal an Aontais d’obair na n‑údarás náisiúnta forfheidhmithe dlí freisin. Tá difríochtaí ann ar ndóigh sa bhealach a dtugann na Ballstáit aonair, a réigiúin agus a bpobail áitiúla aghaidh ar chineálacha sonracha coireachta. Sin an fáth ar féidir lena n‑údaráis forfheidhmithe dlí a roghnú cá háit le tacaíocht ar leibhéal an Aontais a lorg ó Europol agus na comhthionscnaimh chun páirt a ghlacadh iontu. In aon chás, tá na bagairtí slándála céanna atá ag teacht chun cinn os comhair údaráis forfheidhmithe dlí ar fud na mBallstát, na réigiún agus na leibhéal áitiúil go léir. Dá réir sin, tá gá le gníomhaíocht ón Aontas chun méadú a chur ar an tacaíocht a thugtar do na Ballstáit chun an choireacht thromchúiseach agus an sceimhlitheoireacht a chomhrac d’fhonn coinneáil suas leis na bagairtí sin. Go deimhin, ní bheadh na Ballstáit in ann dul i ngleic go héifeachtach astu féin leis na dúshláin uile a dtugann an togra seo aghaidh orthu: ·Maidir leis an easpa comhar éifeachtach idir páirtithe príobháideacha agus údaráis forfheidhmithe dlí chun an mhí‑úsáid a bhaineann coirpigh as seirbhísí trasteorann a chomhrac, ní féidir le húdaráis náisiúnta tacair ildlínse nó neamh‑inchurtha sonraí a anailísiú go héifeachtach astu féin, toisc go bhfuil sé an‑dian ó thaobh acmhainní de tacair mhóra sonraí a chíoradh chun na sonraí atá ábhartha don dlínse nó do na dlínsí cuí a shainaithint, go háirithe nuair nár aithníodh na Ballstáit lena mbaineann fós. De rogha air sin, má fhaigheann na húdaráis náisiúnta forfheidhmithe dlí tacair níos lú sonraí atá dírithe ar a ndlínse féin, ní fhaigheann siad an léargas iomlán ar an bhfaisnéis. Ina theannta sin, ní féidir leis na Ballstáit aghaidh a thabhairt go héifeachtach ar na fadhbanna sin trí chomhar idir-rialtasach, lena ndéanfadh Ballstát na bunaíochta na sonraí a fháil, a anailísiú agus a dháileadh ansin ar na Ballstáit lena mbaineann. Ní hamháin go mbeadh impleachtaí díréireacha acmhainní i gceist leis sin do Bhallstáit na bunaíochta, ach bheadh deacrachtaí dlí ann freisin i gcásanna mar nach bhfuil aon nasc nó mar a bhfuil nasc teoranta ag an ngníomhaíocht choiriúil le dlínse an Bhallstáit sin.

·Maidir leis an dúshlán mórshonraí d’fhorfheidhmiú an dlí, ní féidir leis na Ballstáit naisc thrasteorann den sórt sin a bhrath trí anailís a dhéanamh astu féin ar na tacair mhóra sonraí ar leibhéal náisiúnta, toisc nach bhfuil na sonraí comhfhreagracha acu maidir le coireanna eile agus coirpigh i mBallstáit eile. Thairis sin, d’fhéadfadh sé nach mbeadh na huirlisí TF, an saineolas ná na hacmhainní riachtanacha ag roinnt Ballstát chun tacair mhóra chasta sonraí a anailísiú i gcónaí. ·Maidir le bearnaí sa taighde agus sa nuálaíocht atá ábhartha maidir le forfheidhmiú an dlí, níl gach Ballstát in ann leas iomlán a bhaint as na deiseanna a bhaineann le teicneolaíochtaí nua chun an choireacht agus an sceimhlitheoireacht a chomhrac, ná na dúshláin a eascraíonn as an úsáid a bhaineann coirpigh agus sceimhlitheoirí as na teicneolaíochtaí sin a shárú, i bhfianaise na hinfheistíochta, na n‑acmhainní agus na scileanna a theastaíonn chuige sin. ·Maidir le teorainneacha sa chomhar i bhforfheidhmiú an dlí le tríú tíortha, d’fhéadfadh sé go mbeadh ról lárnach ag Europol sa chomhar le tríú tíortha a leathnú chun an choireacht agus an sceimhlitheoireacht a chomhrac agus comhleanúnachas le beartais sheachtracha agus uirlisí an Aontais á áirithiú ag an am céanna. ·Maidir le coireanna a dhochraíonn leas coiteann atá ina ábhar do bheartas de chuid an Aontais, d’fhéadfadh sé go mbeadh tacaíocht de dhíth ar Bhallstát chun coireanna den sórt sin a imscrúdú go héifeachtach. •Comhréireacht De réir phrionsabal na comhréireachta a leagtar síos in Airteagal 5(4) CAE, is gá cineál agus déine birt ar leith a mheaitseáil leis an bhfadhb shainaitheanta. Éilíonn gach fadhb a dtugtar aghaidh uirthi sa tionscnamh reachtach seo, ar bhealach amháin nó ar bhealach eile, tacaíocht ar leibhéal an Aontais do na Ballstáit chun dul i ngleic go héifeachtach leis na fadhbanna seo a leanas: ·Maidir leis an easpa comhar éifeachtach idir páirtithe príobháideacha agus údaráis forfheidhmithe dlí chun na dúshláin a eascraíonn as an úsáid a bhaineann coirpigh as seirbhísí trasteorann, mar shampla, seirbhísí cumarsáide, baincéireachta nó iompair a chomhrac, is féidir dul i ngleic leis na fadhbanna sin ar bhealach níos éifeachtaí agus níos éifeachtúla ar leibhéal an Aontais ná ar leibhéal náisiúnta, ach tacair ildlínse nó neamh‑inchurtha sonraí a anailísiú ar leibhéal an Aontais chun na sonraí atá ábhartha do gach Ballstát faoi seach lena mbaineann a shainaithint, agus cainéal a chruthú ar leibhéal an Aontais d’iarrataí ina bhfuil sonraí pearsanta chuig páirtithe príobháideacha. ·Maidir leis an dúshlán mórshonraí d’fhorfheidhmiú an dlí, is féidir dul i ngleic leis na fadhbanna sin ar bhealach níos éifeachtaí agus níos éifeachtúla ar leibhéal an Aontais ná ar an leibhéal náisiúnta, ach cúnamh a thabhairt do na Ballstáit tacair mhóra chasta sonraí a phróiseáil chun tacú lena n‑imscrúduithe coiriúla lena mbaineann leideanna trasteorann. D’áireofaí leis sin teicnící fóiréinsice digití chun an fhaisnéis is gá a shainaithint agus naisc le coireanna agus coirpigh i mBallstáit eile a bhrath. ·Maidir le bearnaí sa taighde agus sa nuálaíocht atá ábhartha d’fhorfheidhmiú an dlí, agus i bhfianaise na n‑infheistíochtaí suntasacha teicniúla agus airgeadais a éilítear, is féidir dul i ngleic leis na fadhbanna sin ar bhealach níos éifeachtaí agus níos éifeachtúla ar leibhéal an Aontais ná ar an leibhéal náisiúnta, ach sineirgí a chruthú agus barainneachtaí scála a bhaint amach. Chun go dtabharfar an breisluach is mó i dtéarmaí mhaoiniú an Aontais don taighde slándála, is gá an bhearna sa chomhordú ar riachtanais taighde agus nuálaíochta ó thaobh fhorfheidhmiú an dlí a dhúnadh. Thairis sin, bíonn an nuálaíocht agus forbairt teicneolaíochtaí nua ag brath go minic ar líon mór sonraí a bheith ar fáil, rud is féidir a bhaint amach níos fearr ar leibhéal an Aontais. Ach cur chun cinn a dhéanamh ar fhorbairt uirlisí de chuid an Aontais chun an choireacht thromchúiseach agus an sceimhlitheoireacht a chomhrac, cuirtear san áireamh le cur chuige an Aontais i leith na nuálaíochta an ghné thrasteorann a ghabhann le cuid mhór de bhagairtí slándála an lae inniu, chomh maith leis an ngá atá le comhar trasteorann i measc údaráis forfheidhmithe dlí chun dul i ngleic leis na bagairtí sin. ·Maidir le neamhchinnteachtaí a bhaineann leis an úsáid a bhaineann Europol as sásraí chun sonraí pearsanta a mhalartú le tríú tíortha, is féidir aghaidh a thabhairt go héifeachtach ar leibhéal an Aontais ar na teorainneacha i Rialachán (AE) 2016/794, a d’fhéadfadh cosc a chur ar chomhar éifeachtach le tríú tíortha. ·A mhéid a bhaineann le coireanna a dhochraíonn leas coiteann atá ina ábhar do bheartas de chuid an Aontais, d’fhéadfadh sé go mbeadh tacaíocht ar leibhéal an Aontais de dhíth chun coireanna den sórt sin a imscrúdú go héifeachtach. Mar ghníomhaireacht an Aontais um chomhar i bhforfheidhmiú an dlí, bheadh Europol i riocht maith chun an tacaíocht sin a sholáthar ar leibhéal an Aontais. Go deimhin, tá sé cruthaithe ag Europol go bhfuil sé an‑éifeachtach maidir le tacaíocht a thabhairt d’údaráis náisiúnta forfheidhmithe dlí chun an choireacht thromchúiseach agus an sceimhlitheoireacht a chomhrac. Léirigh an comhairliúchán a rinneadh le páirtithe leasmhara agus an measúnú tionchair á ullmhú go raibh leibhéal sástachta an‑ard ann i dtaobh Europol. Tá sineirgí agus barainneachtaí scála soiléire ann do na Ballstáit a eascraíonn, mar shampla, as próiseáil chomhpháirteach faisnéise a dhéanann Europol, nó as an saineolas a dhéanann na Lárionaid sainfheidhme a chomhthiomsú agus a thairiscint do na Ballstáit. Tá na Ballstáit ag súil leis an leibhéal céanna tacaíochta ó Europol maidir le bagairtí slándála atá ag teacht chun cinn agus tá an tacaíocht sin ag teastáil uathu ó thaobh na n‑oibríochtaí de. Ní ghlacann comhar i bhforfheidhmiú an dlí ar leibhéal an Aontais trí Europol ionad beartas náisiúnta éagsúla maidir le slándáil inmheánach agus ní féidir leis ionad obair na n‑údarás náisiúnta forfheidhmithe dlí a ghlacadh. Ní dhéantar aon difear leis an tacaíocht seo ar leibhéal an Aontais do chórais dlí agus traidisiúin na mBallstát, mar a aithnítear sna Conarthaí. •An rogha ionstraime Ós rud é go leagtar amach sainordú Europol i Rialachán (AE) 2016/794, ní mó do neartú shainordú Europol a bheith i bhfoirm Rialacháin. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúcháin leis na páirtithe leasmhara Chun a áirithiú go ndéantar an leas poiblí ginearálta a mheas i gceart i gcur chuige an Choimisiúin maidir le sainordú Europol a neartú, shainaithin seirbhísí an Choimisiúin páirtithe leasmhara ábhartha agus chuaigh siad i gcomhairle leo le linn an tionscnamh reachtach seo a ullmhú. Lorg seirbhísí an Choimisiúin tuairimí ó raon leathan saineolaithe ábhair, údaráis náisiúnta, eagraíochtaí na sochaí sibhialta, agus ó bhaill an phobail faoi na hionchais agus na hábhair imní a bhí acu maidir le cumais Europol a fheabhsú chun tacú leis na Ballstáit an choireacht a chosc agus a imscrúdú go héifeachtach. Le linn an phróisis comhairliúcháin, chuir seirbhísí an Choimisiúin modhanna agus cineálacha éagsúla comhairliúcháin i bhfeidhm. Áirítear na nithe seo a leanas leo: ·an comhairliúchán ar an Measúnú ar Thionchar Tionscanta, lenar lorgaíodh tuairimí ó na páirtithe leasmhara go léir;

·comhairliúchán dírithe ar na páirtithe leasmhara trí cheistneoir; ·agallaimh le saineolaithe; agus ·ceardlanna dírithe téamacha le páirtithe leasmhara inar díríodh ar shaineolaithe ábhair, lena n‑áirítear cleachtóirí ar an leibhéal náisiúnta. Agus mionsonraí teicniúla agus sainiúlachtaí an ábhair á gcur san áireamh, dhírigh seirbhísí an Choimisiúin ar chomhairliúcháin spriocdhírithe, lenar tugadh aghaidh ar raon leathan páirtithe leasmhara ar an leibhéal náisiúnta agus ar leibhéal an Aontais. Bhí an éagsúlacht sna peirspictíochtaí luachmhar chun tacú leis an gCoimisiún a áirithiú go dtugtar aghaidh leis an tionscnamh reachtach ar riachtanais raon leathan páirtithe leasmhara agus gur cuireadh na hábhair imní atá acu san áireamh leis freisin. Thairis sin, chuir sé ar a chumas don Choimisiún sonraí, fíorais agus tuairimí is fíor-riachtanach agus is gá a bhailiú maidir le hábharthacht, éifeachtacht, éifeachtúlacht, comhleanúnachas agus breisluach AE an tionscnaimh reachtaigh seo. Agus paindéim Covid‑19 agus na srianta lena mbaineann agus an t‑éagumas chun idirghníomhú le páirtithe leasmhara ábhartha i suíomhanna fisiceacha á gcur san áireamh, díríodh leis na gníomhaíochtaí comhairliúcháin ar roghanna malartacha is infheidhme, mar shampla, suirbhéanna ar líne, agallaimh leathstruchtúrtha teileafóin, chomh maith le cruinnithe trí fhíschomhdháil. Tríd is tríd, tacaíonn páirtithe leasmhara le sainordú dlíthiúil Europol a neartú chun tacú leis na Ballstáit coireacht thromchúiseach agus sceimhlitheoireacht a chosc agus a chomhrac. Thacaigh na Ballstáit leis na roghanna beartais tosaíochta go sainráite i bhfóraim éagsúla na Comhairle agus i nDearbhú Airí Gnóthaí Baile an Aontais i mí Dheireadh Fómhair 2020 (‘Deich bpointe maidir le Todhchaí Europol’) freisin. Ag an am céanna, tuigeann na Ballstáit an tábhacht a bhaineann leis an gceannasacht náisiúnta i réimse an fhorfheidhmithe dlí ó thaobh oibríochtaí agus nósanna imeachta de. Thacaigh Parlaimint na hEorpa le ról láidir do Europol, agus í ag meabhrú i Rún ó Pharlaimint na hEorpa i mí Iúil 2020 “gur cheart go mbeadh dlúthbhaint idir sainordú neartaithe agus grinnscrúdú leormhaith parlaiminteach”. Meastar go n‑éileoidh Parlaimint na hEorpa bonn cirt mionsonraithe maidir lena riachtanaí atá aon chumais nua próiseála sonraí a bheadh ag Europol, chomh maith le bearta láidre coimirce maidir le cosaint sonraí. Go deimhin, léiríodh sna díospóireachtaí leis na páirtithe leasmhara go léir an tábhacht a bhaineann le coimircí iomchuí a sholáthar chun cearta bunúsacha a áirithiú, agus an ceart go ndéanfar sonraí pearsanta a chosaint go háirithe. Ionchorpraíodh torthaí na ngníomhaíochtaí comhairliúcháin le linn an mheasúnaithe tionchair agus an tionscnamh reachtach a ullmhú. •Saineolas a bhailiú agus a úsáid Rinne an Coimisiún conradh le sainchomhairleoir seachtrach chun staidéar a dhéanamh ar an gcleachtas maidir le malairtí díreacha sonraí pearsanta idir Europol agus páirtithe príobháideacha. Rinneadh an obair ar an staidéar idir mí Mheán Fómhair 2019 agus mí Lúnasa 2020, agus bhí taighde deisce i gceist leis mar aon le comhairliúcháin le páirtithe leasmhara trí agallaimh scóipe, ceistneoirí spriocdhírithe, suirbhé, agallaimh leathstruchtúrtha, agus ceardlann a úsáid. Tá torthaí an staidéar ar fáil ar líne. •Measúnú tionchair I gcomhréir leis an mbeartas “Rialáil Níos Fearr”, rinne an Coimisiún measúnú tionchair. Breithníodh roinnt roghanna reachtacha agus neamhreachtacha beartais. Tar éis réamhroghnú a dhéanamh mar ar cuireadh roinnt roghanna as an áireamh, rinneadh measúnú go mion ar na roghanna beartais seo a leanas: (1)Roghanna beartais lena dtugtar aghaidh ar chuspóir I: comhar éifeachtach idir páirtithe príobháideacha agus údaráis forfheidhmithe dlí ·rogha beartais 1: cead a thabhairt do Europol sonraí a fhaightear go díreach ó pháirtithe príobháideacha a phróiseáil ·rogha beartais 2: cead a thabhairt do Europol sonraí pearsanta a mhalartú le páirtithe príobháideacha chun dlínse a bhunú ·rogha beartais 3: cead a thabhairt do Europol bunachair sonraí arna mbainistiú ag páirtithe príobháideacha a cheadú go díreach (2)Roghanna beartais lena dtugtar aghaidh ar chuspóir II: tacair mhóra chasta sonraí a anailísiú d’fhonn naisc trasteorann a bhrath ·rogha beartais 4: a chur ar a chumas do Europol anailís a dhéanamh ar thacair mhóra chasta sonraí ·rogha beartais 5: catagóir nua ábhar sonraí a thabhairt isteach (daoine nach mbaineann le coir) ar féidir le Europol a sonraí a phróiseáil (3)Roghanna beartais lena dtugtar aghaidh ar chuspóir III: teicneolaíochtaí nua a úsáid chun an dlí a fhorfheidhmiú

·rogha beartais 6: tacaíocht Europol do chlár taighde slándála an Aontais, an tsaotharlann nuálaíochta ag Europol, agus tacaíocht Europol do mhol nuálaíochta an Aontais a rialáil ·rogha beartais 7: a chur ar a chumas do Europol sonraí pearsanta a phróiseáil chun críche nuálaíochta i réimsí atá ábhartha dá thacaíocht d’fhorfheidhmiú an dlí Ina theannta sin, rinneadh anailís in iarscríbhinní ar leithligh a ghabhann leis an measúnú tionchair ar na roghanna beartais seo a leanas lena bhfreagraítear do ghlaonna ó na comhreachtóirí ar ról Europol a threisiú agus ar rogha beartais níos lú iad mar gheall ar shrianta dlíthiúla, i bhfianaise a n‑ábharthachta agus ar mhaithe leis an iomláine: ·rogha beartais 8: a chur ar a chumas do Europol foláirimh ‘seiceáil dhiscréideach’ a eisiúint i gCóras Faisnéise Schengen ·rogha beartais 9: catagóir nua foláirimh a thabhairt isteach i gCóras Faisnéise Schengen le húsáid go heisiach ag Europol ·rogha beartais 10: athbhreithniú spriocdhírithe ar na forálacha maidir le féinmheasúnú ar leibhéal leordhóthanach na gcoimircí ·rogha beartais 11: athbhreithniú spriocdhírithe lena n‑ailínítear an fhoráil maidir le sonraí pearsanta a aistriú i gcásanna ar leith le foráil na Treorach Póilíneachta maidir le Forfheidhmiú an Dlí maidir le Cosaint Sonraí ·rogha beartais 12: dea-chleachtas agus treoir a lorg maidir le forálacha Rialachán Europol a chur i bhfeidhm ·rogha beartais 13: neartú a dhéanamh ar an sásra chun tionscnamh imscrúduithe a iarraidh ·rogha beartais 14: a chur ar a chumas do Europol tionscnamh imscrúduithe coiriúla a iarraidh i gcásanna nach ndéanann difear ach do Bhallstát amháin a bhaineann le saghsanna coireachta a dhochraíonn leas coiteann atá ina ábhar do bheartas de chuid an Aontais, gan an ceanglas go mbeadh gné thrasteorann leis an gcoir lena mbaineann Tar éis measúnú mionsonraithe a dhéanamh ar thionchar na roghanna beartais go léir, is éard atá sa phacáiste de roghanna beartais tosaíochta rogha beartais 2, rogha beartais 4, rogha beartais 7, rogha beartais 9, rogha beartais 11, rogha beartais 12 agus rogha beartais 14. Léirítear na roghanna beartais tosaíochta sin sa tionscnamh reachtach seo. D’fhreagrófaí go héifeachtach leis an bpacáiste de roghanna beartais tosaíochta (rogha beartais 2, rogha beartais 4 agus rogha beartais 7, rogha beartais 9, rogha beartais 11, rogha beartais 12 agus rogha beartais 14) do na fadhbanna a sainaithníodh agus thabharfaí uirlisí láidre agus cumais do Europol chun an tacaíocht a thugann sé do na Ballstáit a mhéadú chun bagairtí atá ag teacht chun cinn a chomhrac agus cearta bunúsacha á gcomhlíonadh go hiomlán. Ó thaobh na sochaí agus an gheilleagair de, is iad na saoránaigh tairbhithe deiridh na roghanna tosaíochta go léir, agus bainfidh siad leas díreach agus indíreach as rátaí níos ísle coireachta, damáistí laghdaithe eacnamaíocha agus níos lú costas a bhaineann le slándáil. Maidir le héifeachtúlacht, is iad na príomhthairbhithe údaráis náisiúnta forfheidhmithe dlí. Ba cheart do na roghanna tosaíochta barainneachtaí suntasacha scála a chruthú ar leibhéal an Aontais, toisc go n‑aistreofar leo tascanna, ar féidir iad a dhéanamh ar bhealach níos éifeachtaí ar leibhéal an Aontais, ón leibhéal náisiúnta go dtí Europol. Déantar foráil leis na roghanna beartais tosaíochta do réitigh éifeachtacha ar dhúshláin nár mhór aghaidh a thabhairt orthu ar chostais níos airde d’uireasa na roghanna, trí 27 réiteach náisiúnta aonair, nó ar dhúshláin nach bhféadfaí aghaidh a thabhairt orthu ar an leibhéal náisiúnta ar chor ar bith toisc gur dúshláin thrasnáisiúnta iad. •Cearta bunúsacha I bhfianaise a thábhachtaí agus atá sonraí pearsanta a phróiseáil in obair an fhorfheidhmithe dlí go ginearálta, agus sna gníomhaíochtaí tacaíochta a sholáthraíonn Europol go háirithe, dírítear leis an tionscnamh seo ar an ngá atá lena áirithiú go gcomhlíontar na cearta bunúsacha mar a chumhdaítear sa Chairt um Chearta Bunúsacha go hiomlán, go háirithe an ceart go ndéanfaí sonraí pearsanta a chosaint agus an ceart ar mheas ar an saol príobháideach. Toisc go mbaineann na fadhbanna, na cuspóirí agus na roghanna beartais a dtugtar aghaidh orthu sa mheasúnú tionchair a ghabhann leis seo beagnach ar fad le sonraí pearsanta a phróiseáil, ní mór aon teorannú a thiocfaidh as sin ar fheidhmiú an chirt bhunúsaigh maidir le sonraí pearsanta a chosaint a theorannú don mhéid is gá agus is comhréireach. D’fhéadfadh sé go ndéanfaí difear do chearta bunúsacha eile freisin, mar shampla, an ceart bunúsach ar neamh‑idirdhealú i gcomhthéacs an taighde agus na nuálaíochta. Bunaítear an breithniú críochnúil ar chearta bunúsacha sa mheasúnú tionchair a ghabhann leis seo, agus ar an gceart go ndéanfaí sonraí pearsanta a chosaint agus ar an gceart ar mheas ar an saol príobháideach go háirithe, ar mheasúnú mionsonraithe ar roghanna beartais i dtéarmaí a dteorainneacha ar fheidhmiú na gceart bunúsach a leagtar amach in iarscríbhinn 5 den measúnú tionchair a ghabhann leis seo. Cuirtear i bhfeidhm leis an measúnú ar chearta bunúsacha in iarscríbhinn 5 den mheasúnú tionchair a ghabhann leis seo treoir oibríochtúil ón gCoimisiún maidir le cearta bunúsacha a chur san áireamh i measúnuithe tionchair de chuid an Choimisiúin , an lámhleabhar ón nGníomhaireacht um Chearta Bunúsacha maidir leis an gCairt um Chearta Bunúsacha a chur i bhfeidhm, agus an treoraíocht arna soláthar ag an Maoirseoir Eorpach ar Chosaint Sonraí maidir le riachtanas agus comhréireacht a mheas. Bunaithe ar an treoraíocht sin, iarscríbhinn 5 den mheasúnú tionchair a ghabhann leis seo maidir le cearta bunúsacha: ·déantar cur síos ar na roghanna beartais a cuireadh as an áireamh ag céim luath mar gheall ar an drochthionchar tromchúiseach a bheadh acu ar chearta bunúsacha; ·leagtar amach measúnú céim ar chéim ar riachtanas agus ar chomhréireacht; ·tugtar breac-chuntas ar na roghanna beartais a diúltaíodh má tá rogha ar fáil nach bhfuil chomh sáiteach ach atá chomh héifeachtach céanna; agus

·déantar foráil freisin do liosta iomlán de bhearta mionsonraithe coimirce maidir leis na roghanna beartais sin nuair is gá teorannú ar fheidhmiú na gceart bunúsach, de dheasca nach bhfuil rogha ann nach bhfuil chomh sáiteach ach atá chomh héifeachtach céanna freisin. Thairis sin, soláthraítear i gcaibidil 8 den mheasúnú tionchair a ghabhann leis seo measúnú ar thionchar carnach na roghanna beartais tosaíochta ar chearta bunúsacha. 4.IMPLEACHTAÍ BUISÉADACHA Bheadh tionchar ag an tionscnamh reachtach seo ar bhuiséad agus ar riachtanais foirne Europol. Meastar go mbeadh gá le buiséad breise de thart ar EUR 180 milliún agus tuairim agus 160 post breise don tréimhse iomlán CAI lena áirithiú go mbeadh na hacmhainní is gá ag Europol chun a shainordú athbhreithnithe a fhorfheidhmiú. Dá bhrí sin, d’éileofaí treisiú breise airgeadais agus foirne le cúraimí nua Europol a mholtar sa tionscnamh reachtach seo i gcomparáid leis na hacmhainní a cuireadh in áirithe sa togra ón gCoimisiún i mí na Bealtaine 2020 don Chreat Airgeadais Ilbhliantúil 2021-2027, ina mbeartaítear le haghaidh méadú 2 % in aghaidh na bliana ar ranníocaíocht an Aontais le Europol. Tá na meastacháin sin mar aon leis an mbuiséad foriomlán agus líon na bpost faoi réir thoradh na caibidlíochta ar an gCreat Airgeadais Ilbhliantúil 2021-2027. Ba cheart go ndéanfadh an ranníocaíocht sin riachtanais acmhainní Europol a chobhsú thar thréimhse an ráitis airgeadais reachtaigh. De bharr an tionscnaimh reachtaigh seo freisin, beidh na Ballstáit in ann ranníocaíocht a dhéanamh go díreach le buiséad Europol, i gcás inar gá agus mar a n‑éilítear le cúraimí atá ann cheana nó cúraimí nua. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Is trí na sásraí is infheidhme faoi Rialachán Europol atá ann cheana a dhéanfaí an faireachán agus an mheastóireacht ar shainordú treisithe Europol den chuid is mó. Foráiltear le hAirteagal 68 do mheastóireacht lena ndéantar measúnú ar thionchar, ar éifeachtacht agus ar éifeachtúlacht Europol agus a cleachtas oibre go háirithe agus lena bhféadfaí aghaidh a thabhairt ar an ngá a d’fhéadfadh a bheith ann struchtúr, oibríocht, réimse gníomhaíochta agus cúraimí Europol a mhodhnú, agus ar na himpleachtaí airgeadais a ghabhfadh le haon mhodhnú den sórt sin. De bhreis ar an meastóireacht sin, tarraingeoidh an Coimisiún sonraí tríd an ionadaíocht atá aige i gcruinnithe Bhord Bainistíochta Europol agus tríd an maoirseacht a dhéanfaidh sé, in éineacht leis na Ballstáit, ar obair Europol (Airteagal 11). •Míniúchán mionsonraithe ar fhorálacha sonracha an togra Beartaítear na cúraimí nua seo a leanas do Europol leis an tionscnamh reachtach seo: ·A chur ar a chumas do Europol dul i gcomhar go héifeachtach le páirtithe príobháideacha: leagtar amach sa tionscnamh reachtach rialacha do Europol chun sonraí pearsanta a mhalartú le páirtithe príobháideacha agus na sonraí sin a anailísiú d’fhonn na Ballstáit uile lena mbaineann a shainaithint agus an fhaisnéis is gá a sholáthar dóibh chun a ndlínse a bhunú, agus freisin maidir le hábhar sceimhlitheoireachta ar líne. Chuige sin, ba cheart do Europol a bheith in ann sonraí pearsanta a fháil ó pháirtithe príobháideacha, na páirtithe príobháideacha sin a chur ar an eolas faoi fhaisnéis atá in easnamh, agus a iarraidh ar na Ballstáit a iarraidh ar pháirtithe príobháideacha eile tuilleadh faisnéis bhreise a roinnt. Tugann na rialacha sin isteach freisin an fhéidearthacht go ngníomhódh Europol mar chainéal teicniúil le haghaidh malartuithe idir na Ballstáit agus páirtithe príobháideacha. Freagraíonn na forais nua dhlíthiúla sin do na fadhbanna a bhíonn ag páirtithe príobháideacha agus ag údaráis forfheidhmithe dlí agus iad ag dul i gcomhar maidir le coireanna ina bhfuil an ciontóir, na híospartaigh agus an bonneagar ábhartha TF faoi níos mó ná dlínse amháin san Aontas agus níos faide i gcéin, agus chuirfí ar a chumas do Europol tacú le húdaráis forfheidhmithe dlí san idirghníomhaíocht le páirtithe príobháideacha maidir le hábhar sceimhlitheoireachta a bhaint ón idirlíon agus saincheisteanna ábhartha eile. [Airteagal 26] ·A chur ar a chumas do Europol sonraí pearsanta a mhalartú le páirtithe príobháideacha maidir le freagairt i gcás géarchéime: Leagtar amach leis an tionscnamh reachtach rialacha le haghaidh Europol chun tacú leis na Ballstáit cosc a chur ar ábhar sceimhlitheoireachta a bhaineann le fíortheagmhais atá fós sa siúl nó a tharla le déanaí ina dtaispeántar díobháil á déanamh don bheatha nó do shláine choirp, nó ina n‑iarrtar go ndéanfaí díobháil don bheatha nó do shláine choirp go luath, a scaipeadh ar mhórscála trí ardáin ar líne. Chuige sin, cuirfear ar a chumas do Europol sonraí príobháideacha a mhalartú le páirtithe príobháideacha, lena n‑áirítear haiseanna, seoltaí IP nó URLanna a bhaineann le hábhar den sórt sin. [Airteagal 26a] ·A chur ar a chumas do Europol tacair mhóra chasta sonraí a phróiseáil: Leagtar amach leis an tionscnamh reachtach rialacha le haghaidh Europol chun a fhíorú go gcomhlíonann sonraí pearsanta a fhaightear i gcomhthéacs coireanna a chosc agus a chomhrac a thagann faoi raon feidhme chuspóirí Europol na catagóirí ábhar sonraí a bhféadfadh an Ghníomhaireacht a sonraí a phróiseáil. Chuige sin, thabharfadh an tionscnamh reachtach isteach deis chun réamh-anailís a dhéanamh ar shonraí pearsanta a fhaightear chun a chinneadh cibé acu a thagann nó nach dtagann na sonraí sin faoi na catagóirí ábhar sonraí agus chun na críche sin amháin. Beartaíonn an Coimisiún na forais nua dhlíthiúla sin tar éis an anailís a rinne sé ar an gCinneadh ón Maoirseoir Eorpach ar Chosaint Sonraí maidir le “dúshlán mórshonraí Europol”. [Airteagal 18(5a)] ·A chur ar a chumas do Europol tacú go héifeachtach le himscrúduithe coiriúla sna Ballstáit nó atá ar bun ag OIPE ach anailís a dhéanamh ar thacair mhóra chasta sonraí: Leagtar amach leis an tionscnamh reachtach rialacha nua chun a chur ar a chumas do Europol, i gcásanna a bhfuil bonn cirt leo nuair is gá tacú go héifeachtach le himscrúdú coiriúil ar leith i mBallstát nó atá ar bun ag OIPE, sonraí a fuair na húdaráis náisiúnta nó OIPE i gcomhthéacs an imscrúdaithe choiriúil sin a phróiseáil i gcomhréir le ceanglais nós imeachta agus coimircí is infheidhme faoin dlí náisiúnta coiriúil. Chuige sin, agus i gcás ina n‑iarrann Ballstát nó OIPE tacaíocht anailíseach ar Europol d’imscrúdú coiriúil ar leith, thabharfaí deis leis an tionscnamh reachtach do Europol na sonraí go léir atá i gcáschomhad imscrúdaithe a sholáthraíonn an Ballstát nó OIPE a phróiseáil le haghaidh an imscrúdaithe sin chomh fada agus a thacaíonn Europol leis an imscrúdú coiriúil ar leith sin. D’fhéadfadh sé go n‑áireofaí leis sin faisnéis arna soláthar ag tríú tír iontaofa i gcomhthéacs imscrúdú coiriúil ar leith, ar an gcoinníoll go bhfuil an fhaisnéis sin riachtanach le haghaidh thacaíocht Europol don imscrúdú coiriúil ar leith i mBallstát. Thairis sin, déantar foráil leis an tionscnamh reachtach go bhféadfadh Ballstát nó OIPE a iarraidh ar Europol an cáschomhad imscrúdaithe agus toradh na hanailíse oibríochtúla a stóráil chun fírinneacht, iontaofacht agus inrianaitheacht an phróisis faisnéise coiriúla a áirithiú agus chun na críche sin amháin, ach amháin fad is a bhíonn na himeachtaí breithiúnacha a bhaineann leis an imscrúdú coiriúil sin ar siúl i mBallstát. Beartaíonn an Coimisiún na forais nua dhlíthiúla sin tar éis an anailís a rinne sé ar an gCinneadh ón Maoirseoir Eorpach ar Chosaint Sonraí maidir le “dúshlán mórshonraí Europol”. [Airteagal 18a] ·Ról Europol maidir le taighde agus nuálaíochta neartú: (a) Cúnamh a thabhairt don Choimisiún príomhthéamaí taighde a shainaithint, agus cláir réime an Aontais um thaighde agus um nuálaíocht atá ábhartha do chuspóirí Europol a tharraingt suas agus a chur chun feidhme. [Airteagal 4(4A)] (b) Tacaíocht a thabhairt do na Ballstáit maidir le teicneolaíochtaí atá ag teacht chun cinn a úsáid chun coireanna a thagann faoi raon feidhme chuspóirí Europol a chosc agus a chomhrac, agus gníomhaíochtaí nuálacha a chur chun feidhme lena n‑áirítear sonraí pearsanta a phróiseáil i gcás inar gá. [Airteagal 33a] (c) Tacú le scagadh a dhéanamh ar infheistíochtaí díreacha coigríche isteach san Aontas a bhaineann le gnóthais a sholáthraíonn teicneolaíochtaí atá in úsáid nó atá á bhforbairt ag Europol nó ag na Ballstáit chun coireanna a thagann faoi raon feidhme chuspóirí Europol a chosc agus a imscrúdú. [Airteagal 4(4b)] ·A chur ar a chumas do Europol sonraí a iontráil i gCóras Faisnéise Schengen, faoi réir comhairliúchán leis na Ballstáit, maidir le rannpháirtíocht amhrasta náisiúnaigh tríú tír i gcion a bhfuil Europol inniúil ina leith. [Airteagal 4(1)(r)] ·Comhar Europol le tríú tíortha a neartú chun coireanna a thagann faoi raon feidhme chuspóirí Europol a chosc agus a chomhrac: Déantar foráil leis an tionscnamh reachtach go bhféadfadh Stiúrthóir Feidhmiúcháin Europol catagóirí aistrithe sonraí pearsanta chuig tríú tíortha a údarú i gcásanna ar leith agus ar bhonn cás ar chás, i gcás ina mbeadh gá le catagóirí aistrithe den sórt sin. Airteagal 25(5) ·Comhar Europol le hOifig an Ionchúisitheora Phoiblí Eorpaigh (OIPE) a neartú, i gcomhréir leis na rialacha maidir le sonraí pearsanta a tharchur chuig comhlachtaí an Aontais is infheidhme maidir le Europol. [Airteagal 20a] ·Comhar Europol leis an Oifig Eorpach Frith-Chalaoise (OLAF) a neartú, chun calaois, éilliú agus aon ghníomhaíocht neamhdhleathach eile a dhochraíonn leasanna airgeadais an Aontais a bhrath, i gcomhréir leis na rialacha maidir le sonraí pearsanta a tharchur chuig comhlachtaí an Aontais is infheidhme maidir le Europol. [Airteagal 21(8)] ·Anailís oibríochtúil chomhpháirteach idir Europol agus na Ballstáit in imscrúduithe ar leith a chumasú. [Airteagal 20(2a)] ·Formhaoirseacht pharlaiminteach agus cuntasacht Europol a neartú tuilleadh ach oibleagáidí nua tuairiscithe le haghaidh Europol a thabhairt isteach sa Ghrúpa um Ghrinnscrúdú Parlaiminteach Comhpháirteach. [Airteagal 51]

Chun an creat cosanta sonraí is infheidhme maidir le Europol a neartú tuilleadh, déantar na nithe seo a leanas leis an tionscnamh reachtach seo: ·beartaítear go mbeidh feidhm ag Airteagal 3 ar shainmhínithe agus ag Caibidil IX de Rialachán (AE) 2018/1725 maidir le daoine nádúrtha a chosaint i ndáil le sonraí pearsanta oibríochtúla a phróiseáil ag institiúidí, comhlachtaí, oifigí agus gníomhaireachtaí an Aontais maidir le Europol, cé go mbeidh feidhm ag caibidlí eile de Rialachán (AE) 2018/1725 maidir le Europol a mhéid a bhaineann le sonraí pearsanta riaracháin. [Airteagal 27a] ·ailínítear an fhoclaíocht maidir le catagóirí speisialta sonraí pearsanta (sonraí íogaire) a phróiseáil ach sonraí bithmhéadracha a chur le liosta na gcatagóirí speisialta sonraí. [Airteagal 30] ·tugtar isteach foráil nua maidir le sonraí pearsanta a phróiseáil le haghaidh taighde agus nuálaíochta chun aird chuí a thabhairt ar an ról níos láidre a bheidh ag Europol sna réimsí sin agus an tionchar a bheidh aige sin ar shonraí pearsanta a phróiseáil agus foráil a dhéanamh do choimircí breise. [Airteagal 33a] ·tugtar isteach foráil nua maidir le taifid a choimeád ar chatagóirí gníomhaíochtaí próiseála sonraí chun an cleachtas reatha a léiriú. [Airteagal 39a] ·tugtar cuntas níos mine ar ainmniú, ar phost agus ar chúraimí Oifigeach Cosanta Sonraí Europol chun tábhacht na feidhme sin a chur i dtábhacht, i gcomhréir leis an gcur chuige a glacadh le linn nuachóiriú acquis cosanta sonraí an Aontais, lenar tugadh isteach feidhm an Oifigigh Cosanta Sonraí mar chuid ríthábhachtach d’ailtireacht cosanta sonraí an Aontais. [Airteagail 41a go c] Foráiltear leis an tionscnamh reachtach seo freisin do na soiléirithe dlíthiúla seo a leanas agus do na cúraimí atá ar Europol cheana a chódú: ·Tacaítear le haonaid speisialta idirghabhála na mBallstát trí líonra ATLAS mar ardán comhair na 38 n‑aonad speisialta idirghabhála de chuid na mBallstát agus na dtíortha lena mbaineann. [Airteagal 4(1)(h)] ·Tacaítear leis na Ballstáit ach freagairt na n‑údarás forfheidhmithe dlí ar chibearshlándáil a chomhordú. [Airteagal 4(1)(m)] ·Tacaítear leis na Ballstáit in imscrúduithe in aghaidh coirpigh ardriosca. [Airteagal 4(1)(q)] ·Tacaítear leis an sásra meastóireachta agus faireacháin le saineolas, anailís, tuarascálacha agus faisnéis eile atá ábhartha chun cur i bhfeidhm acquis Schengen mar a bunaíodh le Rialachán (AE) Uimh. 1053/2013 ón gComhairle a fhíorú. [Airteagal 4(1)(s)] ·Éascaítear freagairt chomhordaithe, chomhleanúnach, ildisciplíneach agus ilghníomhaireachta ar bhagairtí tromchúiseacha coireachta agus tacaítear léi freisin tríd an Ardán Eorpach Ildisciplíneach i gCoinne Bagairtí Coiriúla. [Airteagal 4(2)] ·Tacaítear leis an gCoimisiún agus leis na Ballstáit measúnuithe éifeachtacha riosca a dhéanamh ach measúnuithe anailíse bagairtí a sholáthar dóibh a bhunaítear ar an bhfaisnéis atá ag Europol maidir le feiniméin agus treochtaí coireachta. [Airteagal 4(3)] ·Soiléirítear go bhféadfaidh foireann Europol tacaíocht oibríochtúil a sholáthar d’údaráis forfheidhmithe dlí na mBallstát ar an talamh in oibríochtaí agus in imscrúduithe. [Airteagal 4(5)] ·Soiléirítear go bhféadfaidh Europol freisin, i gcásanna ar leith ina measann Europol gur cheart imscrúdú coiriúil a thionscnamh, a iarraidh ar údaráis inniúla Ballstáit imscrúdú a thionscnamh, a chur i gcrích nó a chomhordú maidir le coir a dhéanann difear do leas coiteann a chumhdaíonn beartas de chuid an Aontais, gan an ceanglas go mbeadh gné thrasteorann leis an gcoir lena mbaineann. Airteagal 6(1) ·Tacaítear leis na Ballstáit an pobal a chur ar an eolas maidir le daoine aonair a bhfuiltear sa tóir orthu faoi dhlí náisiúnta i ndáil le cion coiriúil a bhfuil Europol inniúil ina leith, trí shuíomh gréasáin Europol maidir leis na héalaithigh is mó a bhfuil tóir orthu san Eoraip. [Airteagal 18(f)] ·Soiléirítear go bhféadfaidh na Ballstáit toradh na hanailíse oibríochtúla agus fóiréinsí a sholáthraíonn Europol a chur ar fáil dá n‑údaráis ábhartha, lena n‑áirítear ionchúisitheoirí agus cúirteanna coiriúla, ar feadh saolré iomlán imeachtaí coiriúla, i gcomhréir leis na srianta úsáide is infheidhme agus an dlí náisiúnta nós imeachta coiriúil. [Airteagal 20(3)] ·Soiléirítear go bhféadfaidh foireann Europol fianaise, a cuireadh in iúl dóibh le linn dóibh a bheith ag comhlíonadh a ndualgas nó ag feidhmiú a ngníomhaíochtaí, a thabhairt in imeachtaí breithiúnacha sna Ballstáit. [Airteagal 20(5)] 2020/0349 (COD) Togra le haghaidh

RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) 2016/794, a mhéid a bhaineann le comhar Europol le páirtithe príobháideacha, an phróiseáil a dhéanann Europol ar shonraí pearsanta chun tacú le himscrúduithe coiriúla, agus ról Europol maidir le taighde agus nuálaíocht TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 88 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Bunaíodh Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol) le Rialachán (AE) 2016/794 ó Pharlaimint na hEorpa agus ón gComhairle chun tacú agus chun treisiú le gníomhaíocht údaráis inniúla na mBallstát agus lena gcomhar frithpháirteach d'fhonn an choireacht thromchúiseach a dhéanann difear do dhá Bhallstát nó níos mó, an sceimhlitheoireacht agus saghsanna eile coireachta a dhochraíonn leas coiteann a chumhdaíonn beartas de chuid an Aontais, a chosc agus a chomhrac. (2)An tírdhreach slándála atá os comhair na hEorpa amach, is tírdhreach í a bhíonn ag síorathrú , tráth atá bagairtí slándála ag forbairt agus ag éirí níos casta. Baineann coirpigh agus sceimhlitheoirí leas as na buntáistí a bhaineann leis an gclaochlú digiteach agus le teicneolaíochtaí nua, lena n‑áirítear idirnascacht agus doiléire na dteorainneacha idir an domhan fisiceach agus an domhan digiteach. Chuir géarchéim COVID‑19 leis sin, toisc gur thapaigh coirpigh deiseanna chun úsáid a bhaint as an ngéarchéim trí mhodhanna oibríochta a oiriúnú nó gníomhaíochtaí nua coiriúla a fhorbairt. Tá an sceimhlitheoireacht fós ina bagairt shuntasach ar shaoirse agus ar shlí mhaireachtála an Aontais agus na saoránach. (3)Scaipeann na bagairtí sin thar theorainneacha, baineann siad le héagsúlacht coireanna a éascaíonn siad, agus tagann siad chun cinn i ngrúpaí coireachta eagraithe ilchoireachta a théann i mbun réimse leathan gníomhaíochtaí coiriúla. Toisc nach leor gníomhaíocht ar an leibhéal náisiúnta amháin chun aghaidh a thabhairt ar na dúshláin thrasnáisiúnta slándála sin, tá údaráis forfheidhmithe dlí na mBallstát tar éis úsáid níos mó a bhaint as an tacaíocht agus as an saineolas a thairgeann Europol, chun an choireacht thromchúiseach agus an sceimhlitheoireacht a chomhrac. Ó tháinig Rialachán (AE) 2016/794 i bhfeidhm, tá athrú substaintiúil tar éis teacht ar thábhacht oibríochtúil chúraimí Europol. Athraítear leis an timpeallacht bagartha nuaí an tacaíocht ó Europol a theastaíonn ó na Ballstáit agus a bhfuil súil acu léi chun saoránaigh a choimeád slán. (4)De réir mar a thugann an Eoraip aghaidh ar bhagairtí atá ag dul i méid ó ghrúpaí coireachta eagraithe agus ó ionsaithe sceimhlitheoireachta, ní mór don fhreagairt éifeachtach forfheidhmithe dlí a áireamh go mbeidh fáil ar aonaid idirghabhála speisialta dea-oilte idir-inoibritheacha atá speisialaithe i gcásanna géarchéime a rialú. San Aontas, téann na haonaid forfheidhmithe dlí i gcomhar ar bhonn Chinneadh 2008/617 ón gComhairle. Ba cheart do Europol a bheith in ann tacaíocht a sholáthar do na haonaid speisialta idirghabhála sin, lena n‑áirítear trí thacaíocht oibríochtúil, theicniúil agus airgeadais a sholáthar. (5)Le blianta beaga anuas, dhírigh cibirionsaithe ar mhórscála ar eintitis phoiblí agus phríobháideacha araon thar go leor dlínsí san Aontas agus níos faide i gcéin, agus rinneadh difear d’earnálacha éagsúla lena n‑áirítear seirbhísí iompair, sláinte agus airgeadais. Ní féidir an chibearchoireacht agus an chibearshlándáil a dheighilt óna chéile i dtimpeallacht idirnasctha. Tacaítear le gníomhaíochtaí den sórt sin a chosc, a imscrúdú agus a ionchúiseamh trí chomhordú agus comhoibriú idir gníomhaithe ábhartha, lena n‑áirítear Gníomhaireacht an Aontais Eorpaigh um Chibearshlándáil (‘ENISA’), údaráis inniúla maidir le slándáil na líonra agus córas faisnéise (‘údaráis NIS’) mar a shainítear le Treoir (AE) 2016/1148, údaráis forfheidhmithe dlí agus páirtithe príobháideacha. D’fhonn an comhar éifeachtach idir na gníomhaithe ábhartha uile ar leibhéal an Aontais agus ar an leibhéal náisiúnta ar chibirionsaithe agus bagairtí slándála a áirithiú, ba cheart do Europol dul i gcomhar le ENISA ach faisnéis a mhalartú agus tacaíocht anailíseach a sholáthar. (6)Tá ról ceannasach ag coirpigh ardriosca i líonraí coiriúla agus tá ardriosca coireachta tromchúisí do shlándáil inmheánach an Aontais ag baint leo. Chun grúpaí coireachta eagraithe ardriosca agus a bpríomhbhaill a chomhrac, ba cheart do Europol a bheith in ann tacú leis na Ballstáit chun a bhfreagairt imscrúdaithe a dhíriú ar na daoine sin, a ngníomhaíochtaí coiriúla agus baill na líonraí coiriúla a shainaithint. (7)Na bagairtí a bhaineann leis an gcoireacht thromchúiseach, is bagairtí iad a éilíonn freagairt chomhordaithe, chomhleanúnach, ildisciplíneach agus ilghníomhaireachta. Ba cheart do Europol a bheith in ann a leithéid de thionscnaimh slándála faoi stiúir faisnéise a bhfuil na Ballstáit i gceannas orthu a éascú agus tacú leo chun bagairtí tromchúiseacha coireachta a shainaithint, a chur in ord tosaíochta agus aghaidh a thabhairt orthu, mar shampla, an tArdán Eorpach Ildisciplíneach i gCoinne Bagairtí Coiriúla. Ba cheart do Europol a bheith in ann tacaíocht riaracháin, lóistíochta, airgeadais agus oibríochta a sholáthar do ghníomhaíochtaí den sórt sin, agus tacaíocht a thabhairt do thosaíochtaí leathana a shainaithint agus spriocanna straitéiseacha cothrománacha a chur chun feidhme chun an choireacht thromchúiseach a chomhrac. (8)Is uirlis riachtanach é Córas Faisnéise Schengen (CFS) a bunaíodh le Rialachán (AE) 2018/1862 ó Pharlaimint na hEorpa agus ón gComhairle i réimse an chomhair póilíneachta agus breithiúnais i ngnóthaí coiriúla chun leibhéal ard slándála a choinneáil ar bun laistigh de réimse na saoirse, na slándála agus an cheartais. Is mol é Europol le haghaidh malartú faisnéise, mol a fhaigheann faisnéis luachmhar agus a choinníonn ó thríú tíortha agus ó eagraíochtaí idirnáisiúnta í faoi dhaoine a bhfuil amhras ann ina leith go bhfuil siad ag gabháil do choireanna a thagann faoi raon feidhme shainordú Europol. Tar éis dó dul i gcomhairle leis na Ballstáit, ba cheart do Europol a bheith in ann sonraí faoi na daoine sin a iontráil in CFS chun iad a chur ar fáil go díreach agus i bhfíor-am d’úsáideoirí deiridh CFS. (9)Tá ról tábhachtach ag EUROPOL maidir le tacaíocht a thabhairt don sásra meastóireachta agus faireacháin chun cur i bhfeidhm acquis Schengen mar a bunaíodh le Rialachán (AE) Uimh. 1053/2013 ón gComhairle a fhíorú. I bhfianaise an ghá atá le slándáil inmheánach an Aontais a threisiú, ba cheart do Europol saineolas, anailís, tuarascálacha agus faisnéis ábhartha eile atá aige a úsáid chun cuidiú leis an bpróiseas measúnaithe agus faireachán ar fad, idir an ríomhchlárú, cuairteanna ar an láthair agus bearta leantacha. Ba cheart do Europol cabhrú freisin leis na huirlisí meastóireachta agus faireacháin a fhorbairt agus a nuashonrú. (10)Is gné riachtanach den fhadbhreathnaitheacht iad measúnuithe riosca chun treochtaí nua a réamh‑mheas agus chun aghaidh a thabhairt ar bhagairtí nua maidir leis an gcoireacht thromchúiseach agus an sceimhlitheoireacht. Chun tacú leis an gCoimisiún agus leis na Ballstáit measúnuithe éifeachtacha riosca a dhéanamh, ba cheart do Europol measúnuithe anailíse bagairtí a sholáthar a bhunaítear ar an bhfaisnéis atá aige maidir le feiniméin agus treochtaí coireachta, gan dochar d’fhorálacha dlí an Aontais maidir le bainistíocht riosca custaim. (11)Chun cuidiú le cistiú an Aontais le haghaidh taighde faoin tslándáil a acmhainneacht ar fad a fhorbairt agus aghaidh a thabhairt ar riachtanais an fhorfheidhmithe dlí, ba cheart do Europol cúnamh a thabhairt don Choimisiún príomhthéamaí taighde a shainaithint, agus cláir réime an Aontais um thaighde agus um nuálaíocht atá ábhartha do chuspóirí Europol a tharraingt suas agus a chur chun feidhme. Nuair a thugann Europol cúnamh don Choimisiún príomhthéamaí taighde a shainaithint, agus clár réime de chuid an Aontais a tharraingt suas agus a chur chun feidhme, níor cheart dó cistiú a fháil ón gclár sin i gcomhréir leis an bprionsabal coinbhleachta leasa. (12)Is féidir leis an Aontas agus leis na Ballstáit bearta sriantacha a bhaineann le hinfheistíocht dhíreach coigríche a ghlacadh ar fhorais na slándála nó an oird phoiblí. Chuige sin, cuirtear creat ar bun le Rialachán (AE) 2019/452 ó Pharlaimint na hEorpa agus ón gComhairle an 19 Márta 2019 maidir le hinfheistíochtaí díreacha coigríche isteach san Aontas a scagadh lena gcuirtear modh ar fáil do na Ballstáit agus don Choimisiún chun aghaidh a thabhairt go cuimsitheach ar rioscaí don tslándáil agus don ord poiblí. Mar chuid den mheasúnú ar na himpleachtaí a mbeifear ag súil leo don tslándáil nó don ord poiblí, ba cheart do Europol tacú le scagadh ar chásanna sonracha d’infheistíochtaí díreacha coigríche isteach san Aontas a bhaineann le gnóthais a sholáthraíonn teicneolaíochtaí atá in úsáid nó atá á bhforbairt ag Europol nó ag na Ballstáit chun coireanna a chosc agus a imscrúdú.

(13)Soláthraíonn Europol saineolas speisialaithe chun an choireacht thromchúiseach agus an sceimhlitheoireacht a chomhrac. Arna iarraidh sin ag Ballstát, ba cheart d’fhoireann Europol a bheith in ann tacaíocht oibríochtúil a sholáthar d’údaráis forfheidhmithe dlí an Bhallstáit sin ar an talamh in oibríochtaí agus in imscrúduithe, go háirithe trí mhalartú faisnéise trasteorann a éascú agus tacaíocht fhóiréinseach agus theicniúil a sholáthar in oibríochtaí agus in imscrúduithe, lena n‑áirítear i gcomhthéacs foirne comhpháirteacha imscrúdaithe. Arna iarraidh sin ag Ballstát, ba cheart d’fhoireann Europol a bheith i dteideal a bheith i láthair nuair a dhéantar bearta imscrúdaithe sa Bhallstát sin agus cuidiú leis na bearta imscrúdaitheacha sin a ghlacadh. Níor cheart go mbeadh sé de chumhacht ag foireann Europol bearta imscrúdaitheacha a dhéanamh. (14)Ar cheann de chuspóirí Europol tá tacú agus treisiú le gníomhaíocht údaráis inniúla na mBallstát agus lena gcomhar frithpháirteach d’fhonn saghsanna coireachta a dhochraíonn leas coiteann atá ina ábhar do bheartas de chuid an Aontais a chosc agus a chomhrac. Chun an tacaíocht sin a neartú, ba cheart do Europol a bheith in ann a iarraidh ar údaráis inniúla Ballstáit imscrúdú a thionscnamh, a chur i gcrích nó a chomhordú maidir le coir a dhochraíonn leas coiteann atá ina ábhar do bheartas de chuid an Aontais, fiú nuair nach de chineál trasteorann an choir lena mbaineann. Ba cheart do Europol Eurojust a chur ar an eolas faoi iarrataí den sórt sin. (15)Ach céannacht agus sonraí pearsanta áirithe daoine atá faoi drochamhras nó daoine ciontaithe, a bhfuiltear sa tóir orthu bunaithe ar chinneadh breithiúnach Ballstáit, a fhoilsiú, méadaítear an seans go ndéanfar daoine aonair den sórt sin a aimsiú agus a ghabháil. Chun tacú leis na Ballstáit leis an gcúram sin, ba cheart do Europol a bheith in ann faisnéis a fhoilsiú ar an suíomh gréasáin maidir leis na héalaithigh is mó a bhfuil tóir orthu san Eoraip mar gheall ar chionta coiriúla a bhfuil Europol inniúil ina leith, agus soláthar faisnéise ón bpobal i dtaca leis na daoine sin a éascú. (16)Chun a áirithiú go dteorannaítear an phróiseáil a dhéanann Europol ar shonraí pearsanta do na catagóirí ábhar sonraí is féidir a phróiseáil faoin Rialachán seo, ba cheart do Europol a bheith in ann a fhíorú go gcomhfhreagraíonn sonraí pearsanta a fhaightear i gcomhthéacs coireanna a chosc agus a chomhrac a thagann faoi raon feidhme chuspóirí Europol do cheann de na catagóirí ábhar sonraí sin. Chuige sin, ba cheart do Europol a bheith in ann réamh‑anailís a dhéanamh ar shonraí pearsanta a fhaightear chun a chinneadh cibé acu a thagann nó nach dtagann na sonraí sin faoi na catagóirí ábhar sonraí sin agus chun na críche sin amháin. Chuige sin, ba cheart do Europol a bheith in ann na sonraí a scagadh ach iad a sheiceáil in aghaidh sonraí atá i seilbh Europol cheana féin. Ba cheart réamh‑anailís den sórt sin a dhéanamh sula ndéanann Europol sonraí a phróiseáil le haghaidh cros‑seiceála, anailís straitéiseach, anailís oibríochtúil nó malartú faisnéise. Má léirítear leis an réamh‑anailís nach dtagann sonraí pearsanta faoi na catagóirí ábhar sonraí a bhféadfar a sonraí a phróiseáil faoin Rialachán seo, ba cheart do Europol na sonraí sin a scriosadh. (17)Tá na sonraí a bhailítear in imscrúduithe coiriúla ag dul i méid agus tá siad níos casta anois. Cuireann na Ballstáit tacair mhóra chasta sonraí faoi bhráid Europol, agus iarrtar anailís oibríochtúil Europol chun naisc le coireanna agus coirpigh eile i mBallstáit eile agus lasmuigh den Aontas a bhrath. Ní féidir leis na Ballstáit naisc thrasteorann den sórt sin a bhrath trí anailís a dhéanamh astu féin ar na sonraí. Ba cheart do Europol a bheith in ann tacú le himscrúduithe coiriúla na mBallstát ach tacair mhóra chasta sonraí a phróiseáil chun naisc thrasteorann den sórt sin a bhrath i gcás ina gcomhlíontar na diancheanglais a leagtar amach sa Rialachán seo. I gcás inar gá chun tacú go héifeachtach le himscrúdú coiriúil ar leith i mBallstát, ba cheart do Europol a bheith in ann próiseáil a dhéanamh ar na tacair sonraí sin a fuair údaráis náisiúnta i gcomhthéacs an imscrúdaithe choiriúil sin i gcomhréir le ceanglais nós imeachta agus coimircí is infheidhme faoin dlí náisiúnta coiriúil agus a chuirtear faoi bhráid Europol ina dhiaidh sin. I gcás ina soláthraíonn Ballstát cáschomhad imscrúdaithe do Europol agus mar a n‑iarrtar tacaíocht ar Europol i dtaobh imscrúdú coiriúil ar leith, ba cheart do Europol a bheith in ann na sonraí ar fad sa chomhad sin a phróiseáil chomh fada agus a thacaíonn sé leis an imscrúdú coiriúil ar leith sin. Ba cheart do Europol a bheith in ann próiseáil a dhéanamh ar shonraí pearsanta is gá don tacaíocht a thugann sé d’imscrúdú coiriúil ar leith i mBallstát má thagann na sonraí sin ó thríú tír, ar choinníoll go bhfuil an tríú tír faoi réir cinneadh ón gCoimisiún lena gcinntear go n‑áirithíonn an tír leibhéal leordhóthanach cosanta sonraí (‘cinneadh leordhóthanachta’), nó, in éagmais cinneadh leordhóthanachta, comhaontú idirnáisiúnta a thugann an tAontas chun críche de bhun Airteagal 218 CFAE, nó comhaontú comhair, lena gceadaítear malartú sonraí pearsanta a thugtar chun críche idir Europol agus an tríú tír sin roimh theacht i bhfeidhm Rialachán (AE) 2016/794, agus ar choinníoll go bhfuair an tríú tír na sonraí i gcomhthéacs imscrúdú coiriúil i gcomhréir leis na ceanglais nós imeachta agus na coimircí is infheidhme faoin dlí náisiúnta coiriúil. (18)Chun a áirithiú go bhfuil aon phróiseáil a dhéantar ar shonraí riachtanach agus comhréireach, ba cheart do na Ballstáit a áirithiú go gcomhlíontar an dlí náisiúnta agus dlí an Aontais nuair a chuireann siad cáschomhad imscrúdaithe faoi bhráid Europol. Ba cheart do Europol a fhíorú, chun tacú le himscrúdú coiriúil ar leith, cibé acu is gá agus is comhréireach nó nach gá agus nach comhréireach sonraí pearsanta a phróiseáil a d’fhéadfadh sé nach dtiocfaidís faoi na catagóirí ábhar sonraí a bhféadtar a sonraí a phróiseáil go ginearálta faoi Iarscríbhinn II de Rialachán (AE) 2016/794. Ba cheart do Europol an measúnú sin a dhoiciméadú. Ba cheart do Europol sonraí den sórt sin a stóráil deighilte go feidhmiúil ó shonraí eile agus níor cheart iad a phróiseáil ach i gcás inar gá don tacaíocht d’imscrúdú coiriúil ar leith, mar shampla i gcás leide nua. (19)Chun a áirithiú gur féidir le Ballstát tuarascálacha Europol a úsáid mar chuid d’imeachtaí breithiúnacha tar éis imscrúdú coiriúil, ba cheart do Europol a bheith in ann an cáschomhad imscrúdaithe lena mbaineann a stóráil arna iarraidh sin ag an mBallstát sin chun críche fírinneacht, iontaofacht agus inrianaitheacht phróiseas na faisnéise coiriúla a áirithiú. Ba cheart do Europol sonraí den sórt sin a stóráil ar leithligh ach amháin fad is a bhíonn na himeachtaí breithiúnacha a bhaineann leis an imscrúdú coiriúil sin ar siúl sa Bhallstát. Is gá rochtain údarás inniúil breithiúnach a áirithiú chomh maith leis na cearta chun cosanta, go háirithe ceart daoine atá faoi drochamhras nó daoine cúisithe nó a ndlíodóirí rochtain a fháil ar ábhair an cháis. (20)Éilítear dlúthchomhar idir údaráis forfheidhmithe dlí na mBallstát lena mbaineann i gcásanna trasteorann a bhfuil an choireacht thromchúiseach nó an sceimhlitheoireacht i gceist leo. Soláthraíonn Europol uirlisí chun tacú le comhar den sórt sin in imscrúduithe, go háirithe tríd an malartú faisnéise. Chun an comhar sin a fheabhsú tuilleadh in imscrúduithe ar leith trí anailís oibríochtúil chomhpháirteach, ba cheart do na Ballstáit a bheith in ann ligean do Bhallstáit eile an fhaisnéis a thug siad do Europol a rochtain go díreach, gan dochar d'aon srianta a chuireann siad ar an rochtain ar an bhfaisnéis sin. Ba cheart aon phróiseáil a dhéanann na Ballstáit ar shonraí pearsanta in anailís oibríochtúil chomhpháirteach a dhéanamh i gcomhréir leis na rialacha agus na coimircí a leagtar amach sa Rialachán seo. (21)Soláthraíonn Europol tacaíocht oibríochtúil d’imscrúduithe coiriúla údaráis inniúla na mBallstát, go háirithe trí anailís oibríochtúil agus fhóiréinseach a sholáthar. Ba cheart do na Ballstáit a bheith in ann torthaí na ngníomhaíochtaí sin a chur ar fáil dá n‑údaráis ábhartha eile, lena n‑áirítear ionchúisitheoirí agus cúirteanna coiriúla, ar feadh shaolré foriomlán imeachtaí coiriúla]. Chuige sin, ba cheart a chur ar a gcumas d’fhoireann Europol fianaise, a cuireadh in iúl dóibh le linn dóibh a bheith ag comhlíonadh a ndualgas nó ag feidhmiú a ngníomhaíochtaí, a thabhairt in imeachtaí breithiúnacha, gan dochar do na srianta úsáide is infheidhme agus an dlí náisiúnta nós imeachta coiriúil. (22)Ba cheart do Europol agus d’Oifig an Ionchúisitheora Phoiblí Eorpaigh (‘OIPE’) a cuireadh ar bun le Rialachán (AE) 2017/1939 ón gComhairle, socruithe riachtanacha a chur i bhfeidhm chun a gcomhar oibríochtúil a bharrfheabhsú, agus a gcúraimí agus a gcuid sainorduithe féin á gcur san áireamh. Ba cheart do Europol oibriú i ndlúthchomhar le OIPE agus tacú go gníomhach le himscrúduithe agus le hionchúisimh OIPE arna iarraidh sin dó, lena n‑áirítear trí thacaíocht anailíseach a sholáthar agus faisnéis ábhartha a mhalartú, agus ba cheart do Europol dul i gcomhar leis, ón nóiméad a thuairiscítear cion amhrasta do OIPE go dtí an nóiméad a chinneann sé cibé acu ba cheart an cás a ionchúiseamh nó a dhiúscairt ar bhealach eile. Ba cheart do Europol, gan moill mhíchuí, aon iompar coiriúil a chur in iúl do OIPE a mbeadh OIPE in ann a inniúlacht a fheidhmiú ina leith. Chun comhar oibríochtúil idir Europol agus OIPE a fheabhsú, ba cheart do Europol é a chur ar a chumas do OIPE, ar bhonn córas “amas a fháil/gan amas a fháil”, rochtain a fháil ar shonraí atá ag Europol, i gcomhréir leis na coimircí agus na ráthaíochtaí cosanta dlí dá bhforáiltear sa Rialachán seo. Ba cheart go mbeadh feidhm ag na rialacha maidir le tarchur chuig comhlachtaí an Aontais a leagtar amach sa Rialachán seo maidir le comhar Europol le OIPE. Ba cheart do Europol a bheith in ann tacú le imscrúduithe coiriúla a dhéanann OIPE ach anailís a dhéanamh ar thacair mhóra chasta sonraí. (23)Ba cheart do Europol oibriú i ndlúthchomhar leis an Oifig Eorpach Frith‑Chalaoise chun calaois, éilliú agus aon ghníomhaíocht neamhdhleathach eile a dhochraíonn leasanna airgeadais an Aontais a bhrath. Chuige sin, ba cheart do Europol aon fhaisnéis a bhféadfadh OLAF a inniúlacht a fheidhmiú ina leith a tharchur chuig OLAF gan mhoill. Ba cheart go mbeadh feidhm ag na rialacha maidir le tarchur chuig comhlachtaí an Aontais a leagtar amach sa Rialachán seo maidir le comhar Europol le OLAF. (24)Is minic go mbíonn naisc thar chríoch an Aontais ag an gcoireacht thromchúiseach agus an sceimhlitheoireacht. Is féidir le Europol sonraí pearsanta a mhalartú le tríú tíortha ach cosaint príobháideachais agus cearta agus saoirsí bunúsacha na n‑ábhar sonraí a chosaint. Chun treisiú a dhéanamh ar an gcomhar le tríú tíortha maidir le coireanna a thagann faoi raon feidhme chuspóirí Europol a chosc agus a chomhrac, ba cheart ligean do Stiúrthóir Feidhmiúcháin Europol catagóirí aistrithe sonraí pearsanta chuig tríú tíortha a údarú i gcásanna ar leith agus ar bhonn cás ar chás, i gcás ina mbeadh gá le grúpa aistrithe den sórt sin a bhaineann le cás sonrach agus ina gcomhlíonann siad ceanglais uile an Rialacháin seo. (25)Chun tacú leis na Ballstáit dul i gcomhar le páirtithe príobháideacha a sholáthraíonn seirbhísí trasteorann i gcás ina bhfuil faisnéis atá ábhartha chun an choireacht a chosc agus a chomhrac ag na páirtithe príobháideacha sin, ba cheart do Europol a bheith in ann sonraí pearsanta a fháil, agus in imthosca sonracha, sonraí pearsanta a mhalartú le páirtithe príobháideacha. (26)Baineann coirpigh úsáid níos mó agus níos mó as seirbhísí trasteorann páirtithe príobháideacha chun cumarsáid agus gníomhaíochtaí neamhdhleathacha a dhéanamh. Baineann ciontóirí gnéis mí‑úsáid as leanaí agus roinneann siad pictiúir agus físeáin ar fud an domhain ach ardáin ar líne ar an idirlíon a úsáid. Baineann sceimhlitheoirí mí‑úsáid as seirbhísí trasteorann a thairgeann soláthraithe seirbhíse ar líne chun saorálaithe a earcú, ionsaithe a phleanáil agus a chomhordú, agus bolscaireacht a scaipeadh. Déanann cibearchoirpigh brabús as digitiú na sochaithe ach úsáid a bhaint as an bhfioscaireacht agus as an innealtóireacht shóisialta chun cineálacha eile cibearchoireachta a dhéanamh, mar shampla camscéimeanna ar líne, ionsaithe bogearraí éirice nó calaois íocaíochta. Mar thoradh ar an úsáid mhéadaithe a bhaineann coirpigh as seirbhísí ar líne, tá líon na sonraí pearsanta atá ag páirtithe príobháideacha a d’fhéadfadh a bheith ábhartha d’imscrúduithe coiriúla ag dul i méid. (27)I bhfianaise go bhfeidhmíonn an t‑idirlíon beag beann ar theorainneacha, is minic is féidir na seirbhísí sin a sholáthar ó áit ar bith ar domhan. Mar thoradh air sin, d’fhéadfadh íospartaigh, déantóirí coire, agus an bonneagar digiteach ina stóráiltear na sonraí pearsanta agus an soláthraí seirbhíse a sholáthraíonn an tseirbhís go léir a bheith faoi réir dlínsí náisiúnta éagsúla, laistigh den Aontas agus níos faide i gcéin. Dá bhrí sin, d’fhéadfadh sé go mbeadh tacair sonraí ag páirtithe príobháideacha atá ábhartha maidir le forfheidhmiú an dlí agus ina bhfuil sonraí pearsanta a bhfuil naisc acu le roinnt dlínsí chomh maith le sonraí pearsanta nach féidir a chur i leith aon dlínse ar leith go héasca. Bíonn sé deacair ar údaráis náisiúnta anailís éifeachtach a dhéanamh ar thacair ildlínse nó neamh‑inchurtha sonraí den sórt sin trí réitigh náisiúnta. Nuair a chinneann páirtithe príobháideacha na sonraí a roinnt go dleathach agus go deonach le húdaráis forfheidhmithe dlí, níl aon phointe teagmhála amháin acu faoi láthair lenar féidir leo tacair sonraí den sórt sin a roinnt ar leibhéal an Aontais. Thairis sin, bíonn deacrachtaí ag páirtithe príobháideacha nuair a fhaigheann siad iarrataí iolracha ó údaráis forfheidhmithe dlí i dtíortha éagsúla. (28)Chun a áirithiú go bhfuil pointe teagmhála ag páirtithe príobháideacha ar leibhéal an Aontais chun tacair sonraí ildlínse nó tacair sonraí nach bhféadfaí a chur go héasca i leith dlínse sonrach amháin nó roinnt dlínsí sonracha a roinnt go dleathach, ba cheart do Europol a bheith in ann sonraí pearsanta a fháil go díreach ó phríobháideach páirtithe. (29)Chun a áirithiú go bhfaigheann na Ballstáit an fhaisnéis ábhartha is gá go tapa chun imscrúduithe a thionscnamh lena ndéantar an choireacht thromchúiseach agus an sceimhlitheoireacht a chosc agus a chomhrac, ba cheart do Europol a bheith in ann tacair sonraí den sórt sin a phróiseáil agus a anailísiú chun na Ballstáit ábhartha a shainaithint agus an fhaisnéis agus an anailís is gá chun na coireanna sin a imscrúdú faoina ndlínsí féin a chur ar aghaidh chuig na húdaráis náisiúnta forfheidhmithe dlí lena mbaineann. (30)Chun a áirithiú gur féidir leis na húdaráis náisiúnta forfheidhmithe dlí ábhartha uile a shainaithint, ba cheart do Europol a bheith in ann páirtithe príobháideacha a chur ar an eolas nuair nach leor an fhaisnéis a fhaightear uathu chun é a chur ar a chumas do Europol na húdaráis forfheidhmithe dlí lena mbaineann a shainaithint. Chuirfeadh sé sin ar a gcumas do pháirtithe príobháideacha a roinn faisnéis le Europol cinneadh a dhéanamh cibé acu atá nó nach bhfuil sé chun a leasa féin faisnéis bhreise a roinnt le Europol agus cibé acu is féidir nó nach féidir leo déanamh amhlaidh go dleathach. Chuige sin, is féidir le Europol páirtithe príobháideacha a chur ar an eolas faoi fhaisnéis atá in easnamh, a mhéid is gá sin chun na húdaráis forfheidhmithe dlí ábhartha a shainaithint. Ba cheart go mbeadh feidhm ag coimircí speisialta maidir le haistrithe den sórt sin go háirithe mura bhfuil an páirtí príobháideach lena mbaineann bunaithe laistigh den Aontas ná i dtríú tír a bhfuil comhaontú comhair ag Europol léi lena gceadófar malartú sonraí pearsanta, nó a bhfuil comhaontú idirnáisiúnta tugtha chun críche ag an Aontas léi de bhun Airteagal 218 CFAE lena bhforáiltear do choimircí iomchuí, nó atá faoi réir cinneadh leordhóthanachta ón gCoimisiún, lena gcinntear go n‑áirithíonn an tríú tír lena mbaineann leibhéal leordhóthanach cosanta sonraí. (31)Féadfaidh na Ballstáit, tríú tíortha, eagraíochtaí idirnáisiúnta, lena n‑áirítear Eagraíocht Idirnáisiúnta na bPóilíní Coireachta (Interpol), nó páirtithe príobháideacha tacair sonraí ildlínse nó tacair sonraí nach féidir a chur i leith dlínse sonrach amháin nó roinnt dlínsí sonracha a roinnt le Europol, i gcás ina bhfuil naisc le sonraí pearsanta atá ag páirtithe príobháideacha sna tacair sonraí sin. Nuair is gá faisnéis bhreise a fháil ó pháirtithe príobháideacha den sórt sin chun na Ballstáit ábhartha uile lena mbaineann a shainaithint, ba cheart do Europol a bheith in ann a iarraidh ar na Ballstáit, trína n‑aonaid náisiúnta, a iarraidh ar pháirtithe príobháideacha atá bunaithe nó a bhfuil ionadaí dlíthiúil acu ar a gcríoch sonraí pearsanta a roinnt le Europol i gcomhréir le dlíthe is infheidhme na mBallstát sin. In a lán cásanna, d’fhéadfadh sé nach mbeadh na Ballstáit sin in ann nasc a bhunú lena ndlínse seachas go bhfuil an páirtí príobháideach ag a bhfuil na sonraí ábhartha bunaithe faoina ndlínse. Beag beann ar a ndlínse maidir leis an ngníomhaíocht shonrach choiriúil faoi réir na hiarrata, ba cheart do na Ballstáit a áirithiú, dá bhrí sin, gur féidir leis na húdaráis náisiúnta inniúla sonraí pearsanta a fháil ó pháirtithe príobháideacha chun críche an fhaisnéis is gá a sholáthar do Europol atá riachtanach chun a chuid cuspóirí a chomhlíonadh, i gcomhréir iomlán le ráthaíochtaí nós imeachta faoin dlí náisiúnta. (32)Chun a áirithiú nach gcoimeádann Europol na sonraí níos faide ná mar is gá chun na Ballstáit lena mbaineann a shainaithint, ba cheart go mbeadh feidhm ag teorainneacha ama maidir leis an stóráil a dhéanann Europol ar shonraí pearsanta. A luaithe a bheidh gach bealach atá ar fáil do Europol chun na Ballstáit uile lena mbaineann a shainaithint úsáidte aige, agus nach féidir a bheith ag súil leis go réasúnach go n‑aithneofar Ballstáit eile lena mbaineann, ní gá agus ní comhréireach a thuilleadh na sonraí pearsanta sin a stóráil chun na Ballstáit lena mbaineann a shainaithint. Ba cheart do Europol na sonraí pearsanta a scriosadh laistigh de 4 mhí tar éis an tarchur deireanach a dhéanamh, ach amháin má chuireann aonad náisiúnta, pointe teagmhála nó údarás lena mbaineann na sonraí pearsanta isteach arís mar a sonraí chuig Europol laistigh den tréimhse sin. Má bhí na sonraí pearsanta a chuirtear isteach arís mar chuid de thacar níos mó sonraí pearsanta, níor cheart do Europol na sonraí pearsanta a choimeád ach amháin má chuir, agus a mhéid a chuir, aonad náisiúnta, pointe teagmhála nó údarás lena mbaineann isteach iad.

(33)Níor cheart go ndéanfadh aon chomhar idir Europol agus páirtithe príobháideacha gníomhaíochtaí na nAonad um Fhaisnéis Airgeadais (‘AFAnna’) a dhúbailt ná cur isteach orthu, agus níor cheart go mbainfeadh sé ach le faisnéis nach bhfuil le soláthar cheana do AFAnna i gcomhréir le Treoir 2015/849 ó Pharlaimint na hEorpa agus ón gComhairle. Ba cheart do Europol leanúint den chomhar le AFAnna go háirithe trí na haonaid náisiúnta. (34)Ba cheart do Europol a bheith in ann an tacaíocht is gá a sholáthar d’údaráis náisiúnta forfheidhmithe dlí chun idirghníomhú le páirtithe príobháideacha, go háirithe tríd an mbonneagar is gá a sholáthar le haghaidh idirghníomhaíocht den sórt sin, mar shampla, nuair a tharchuireann údaráis náisiúnta ábhar sceimhlitheoireachta ar líne chuig soláthraithe seirbhíse ar líne nó nuair a mhalartaíonn siad faisnéis le páirtithe príobháideacha i gcomhthéacs cibirionsaithe. Mar a n‑úsáideann na Ballstáit bonneagar Europol le malartú a dhéanamh ar shonraí pearsanta a bhaineann le coireanna atá lasmuigh de raon feidhme chuspóirí Europol, níor cheart go mbeadh rochtain ag Europol ar na sonraí sin. (35)Tionscnaítear le hionsaithe sceimhlitheoireachta scaipeadh mórscála trí ardáin ar líne d’ábhar sceimhlitheoireachta ina dtaispeántar díobháil á déanamh don bheatha nó do shláine choirp, nó ina n‑iarrtar go ndéanfaí díobháil don bheatha nó do shláine choirp go luath. Chun a áirithiú gur féidir leis na Ballstáit cosc a chur le hábhar den sórt sin a scaipeadh i gcomhthéacs cásanna éigeandála den sórt sin a eascraíonn as fíortheagmhais atá fós sa siúl nó a tharla le déanaí, ba cheart do Europol a bheith in ann sonraí pearsanta a mhalartú le páirtithe príobháideacha, lena n‑áirítear haiseanna, seoltaí IP agus URLanna a bhaineann le hábhar den sórt sin, atá riachtanach chun tacú leis na Ballstáit cosc a chur ar an ábhar a scaipeadh, go háirithe nuair is é is aidhm nó is éifeacht don ábhar daonra a imeaglú go tromchúiseach, agus nuair atá féidearthacht réamh‑mheasta ann le haghaidh iolrú easpónantúil agus mearscaipeadh ar fud roinnt soláthraithe seirbhíse ar líne. (36)Leagtar amach i Rialachán (AE) 2018/1725 ó Pharlaimint na hEorpa agus ón gComhairle rialacha maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais ach ní raibh feidhm aige maidir le Europol. Chun cosaint aonfhoirmeach chomhsheasmhach daoine nádúrtha a áirithiú maidir le sonraí pearsanta a phróiseáil, ba cheart Rialachán (AE) 2018/1725 a chur i bhfeidhm maidir le Europol i gcomhréir le hAirteagal 2(2) den Rialachán sin, agus ba cheart é a chomhlánú le forálacha sonracha maidir leis na hoibríochtaí sonracha próiseála ba cheart do Europol a dhéanamh chun a chúraimí a chur i gcrích. (37)I bhfianaise na ndúshlán a eascraíonn as an úsáid a bhaineann coirpigh as teicneolaíochtaí nua do shlándáil an Aontais, éilítear ar údaráis forfheidhmithe dlí a inniúlachtaí teicneolaíochta a neartú. Chuige sin, ba cheart do Europol tacú leis na Ballstáit maidir le teicneolaíochtaí atá ag teacht chun cinn a úsáid chun coireanna a thagann faoi raon feidhme chuspóirí Europol a chosc agus a chomhrac. D’fhonn cineálacha cur chuige nua a fhiosrú agus réitigh theicneolaíochta choiteanna a fhorbairt do na Ballstáit chun coireanna a thagann faoi chuimsiú chuspóirí Europol a chosc agus a chomhrac, ba cheart do Europol a bheith in ann gníomhaíochtaí taighde agus nuálaíochta a chur chun feidhme maidir le gnóthaí atá cumhdaithe ag an Rialachán seo, lena n‑áirítear sonraí pearsanta a phróiseáil i gcás inar gá agus meas iomlán ar chearta bunúsacha á áirithiú ag an am céanna. Níor cheart go nglacfaí leis na forálacha le haghaidh uirlisí nua a fhorbairt ag Europol mar bhunús dlí chun iad a imscaradh ar leibhéal an Aontais nó ar an leibhéal náisiúnta. (38)Ba cheart go mbeadh príomhról ag Europol maidir cuidiú leis na Ballstáit chun réitigh theicneolaíochta nua a fhorbairt bunaithe ar intleacht shaorga, rud a bheadh chun leasa na n‑údarás forfheidhmithe dlí náisiúnta ar fud an Aontais. Ba cheart go mbeadh príomhról ag Europol maidir le hintleacht shaorga a chur chun cinn atá eiticiúil, iontaofa agus dírithe ar an duine agus atá faoi réir ag cosaintí i dtéarmaí slándála, sábháilteachta agus ceart bunúsach. (39)Ba cheart do Europol an Maoirseoir Eorpach ar Chosaint Sonraí a chur ar an eolas sula seolann sé na tionscadail taighde agus nuálaíochta dá chuid lena mbaineann próiseáil sonraí pearsanta. Maidir le gach tionscadal agus roimh an bpróiseáil, ba cheart do Europol measúnú a dhéanamh ar thionchar na n‑oibríochtaí próiseála atá réamh‑mheasta ar chosaint sonraí pearsanta agus ar chearta bunúsacha eile, lena n‑áirítear aon chlaonadh sa toradh. Ba cheart go mbeadh measúnú san áireamh leis sin ar oiriúnacht na sonraí pearsanta atá le próiseáil le haghaidh shainchuspóir an tionscadail. Lena leithéid de mheasúnú dhéanfaí ról maoirseachta an Mhaoirseora Eorpaigh ar Chosaint Sonraí a éascú, lena n‑áirítear cur i bhfeidhm na gcumhachtaí ceartaitheacha dá chuid faoin Rialachán seo a d’fhéadfadh a bheith ina chúis le cosc ar phróiseáil freisin. Ba cheart go mbeadh forbairt uirlisí nua ag Europol gan dochar don bhunús dlí, lena n‑áirítear an bonn le haghaidh na sonraí pearsanta atá i gceist a phróiseáil, a bheadh de dhíth ina dhiaidh sin chun iad a imscaradh ar leibhéal an Aontais nó ar an leibhéal náisiúnta. (40)D’fhonn uirlisí breise agus cumais bhreise a sholáthar do Europol ní mór maoirseacht dhaonlathach agus cuntasacht Europol a threisiú. Is ionann grinnscrúdú comhpháirteach parlaiminteach agus gné thábhachtach den fhaireachán polaitiúil ar ghníomhaíochtaí Europol. D’fhonn faireachán polaitiúil éifeachtach a chumasú ar an mbealach a gcuireann Europol uirlisí breise agus cumais bhreise i bhfeidhm, ba cheart do Europol faisnéis bhliantúil a sholáthar do Chomh‑ghrúpa Grinnscrúdaithe na Parlaiminte maidir le húsáid na n‑uirlisí agus na gcumas sin agus na torthaí lena mbaineann. (41)Cuireann seirbhísí Europol breisluach ar fáil do na Ballstáit agus do thríú tíortha. Áirítear leis sin na Ballstáit nach mbíonn rannpháirteach i mbearta de bhun Theideal V de Chuid a Trí den Chonradh ar Fheidhmiú an Aontais Eorpaigh. Is féidir leis na Ballstáit agus le tríú tíortha cur le buiséad Europol bunaithe ar chomhaontuithe ar leith. Dá bhrí sin ba cheart go mbeadh Europol in ann ranníocaíochtaí a fháil ó na Ballstáit agus ó thríú tíortha ar bhonn na gcomhaontuithe airgeadais faoi chuimsiú na gcuspóirí agus na gcúraimí dá chuid. (42)Ós rud é nach féidir leis na Ballstáit cuspóir an Rialacháin seo, is é sin tacú agus treisiú le gníomhaíocht sheirbhísí forfheidhmithe dlí na mBallstát agus a gcomhar frithpháirteach maidir le coireacht thromchúiseach a théann i bhfeidhm ar dhá Bhallstát nó níos mó a chosc agus a chomhrac, mar aon le sceimhlitheoireacht agus cineálacha coireachta a dhochraíonn comhleas atá clúdaithe ag beartas an Aontais, a ghnóthú go leordhóthanach mar gheall ar ghné thrasteorann na coireachta tromchúisí agus na sceimhlitheoireachta agus an gá le freagairt chomhordaithe do bhagairtí slándála gaolmhara, agus gur fearr is féidir é a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú. (43)[I gcomhréir le hAirteagal 3 den Phrótacal (Uimh. 21) maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, tá fógra tugtha ag Éirinn gur mian léi a bheith rannpháirteach i nglacadh agus i gcur i bhfeidhm an Rialacháin seo.] NÓ [I gcomhréir le hAirteagail 1 agus 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d’Airteagal 4 den Phrótacal sin, níl Éire rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm.] (44)I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (45)Chuathas i gcomhairle leis an Maoirseoir Eorpach ar Chosaint Sonraí, i gcomhréir le hAirteagal 41(2) de Rialachán (AE) 2018/1725 ó Pharlaimint na hEorpa agus ón gComhairle, agus thug sé tuairim an [...]. (46)Leis an Rialachán seo tugtar aird ar na cearta bunúsacha agus cloítear leis na prionsabail atá aitheanta go háirithe i gCairt um Chearta Bunúsacha an Aontais Eorpaigh, go háirithe an ceart go ndéanfar sonraí pearsanta a chosaint agus an ceart chun príobháideachta mar a chosnaítear le hAirteagail 8 agus 7 den Chairt, chomh maith le hAirteagal 16 CFAE. I bhfianaise a thábhachtaí agus atá sonraí pearsanta a phróiseáil in obair an fhorfheidhmithe dlí go ginearálta, agus sa tacaíocht a sholáthraíonn Europol go háirithe, tá cosaintí éifeachtacha san áireamh leis an Rialachán seo chun a chinntiú go gcomhlíontar go hiomlán cearta bunúsacha de réir mar atá cumhdaithe sa Chairt um Chearta Bunúsacha. Tá aon phróiseáil ar shonraí pearsanta faoin Rialachán seo teoranta do mhéid atá riachtanach agus comhréireach go docht, agus faoi réir coinníollacha soiléire, ceanglais dhochta agus maoirseacht éifeachtach ag an Maoirseoir Eorpach ar Chosaint Sonraí. (47)Ba cheart, dá bhrí sin, Rialachán (AE) 2016/794 a leasú dá réir sin, TAR ÉIS AN RIALACHÁN SEO A GHLACADH: Airteagal 1 Leasaítear Rialachán (AE) 2016/794 mar a leanas: (1) Leasaítear Airteagal 2 mar a leanas: (a) scriostar pointí (h) go (k) agus pointí (m), (n) agus (o);

(b) cuirtear an méid seo a leanas in ionad phointe (p): “(p) ciallaíonn ‘sonraí pearsanta riaracháin’ na sonraí pearsanta go léir a phróiseálann Europol seachas sonraí oibríochtúla;”; (c) cuirtear pointe (q) seo a leanas leis: “(q) ciallaíonn ‘cáschomhad imscrúdaitheach’ tacar sonraí nó tacair sonraí iomadúla a fuair Ballstát, Oifig an Ionchúisitheora Phoiblí Eorpaigh (OIPE) nó tríú tír i gcomhthéacs imscrúdú coiriúil leanúnach, i gcomhréir le riachtanais agus cosaintí nós imeachta faoin dlí coiriúil náisiúnta infheidhme, agus a chuirtear faoi bhráid Europol mar thaca leis an imscrúdú coiriúil sin.” (2) Leasaítear Airteagal 4 mar a leanas: (a) leasaítear mír 1 mar a leanas: (i) cuirtear an méid seo a leanas in ionad phointe (h): “(h) tacú le gníomhaíochtaí malartaithe faisnéise trasteorann, oibríochtaí trasteorann agus imscrúduithe trasteorann na mBallstát, agus le foirne imscrúdaithe comhpháirteacha agus le haonaid idirghabhála speisialta chomh maith, lena n‑áirítear trí thacaíocht oibríochtúil, theicniúil agus airgeadais a sholáthar;”; (ii) cuirtear an méid seo a leanas in ionad phointe (j): “(j) comhoibriú leis na comhlachtaí Aontais a bunaíodh ar bhonn Theideal V CFAE agus le OLAF agus le GESLF, go háirithe trí mhalartuithe faisnéise agus trí thacaíocht anailíseach sna réimsí a thagann laistigh dá n‑inniúlacht a chur ar fáil dóibh;”; (iii) cuirtear an méid seo a leanas in ionad phointe (m): “(m) tacú le gníomhaíochtaí na mBallstát d'fhonn na saghsanna coireachta a liostaítear in Iarscríbhinn I a chosc agus a chomhrac, ar coireanna iad a éascaítear, a chuirtear chun cinn nó a dhéantar trí úsáid a bhaint as an idirlíon, lena n‑áirítear, i gcomhar leis na Ballstáit, freagairt na n‑údarás forfheidhmithe dlí a chomhordú do chibirionsaithe, ábhar sceimhlitheoireachta ar líne a bhaint agus ábhar ar an idirlíon a atreorú, lena n‑éascaítear, lena gcuirtear chun cinn nó lena ndéantar na saghsanna sin coireachta, chuig na soláthróirí seirbhísí ar líne lena mbaineann chun go ndéanfaidh siad iad a mheas, go deonach, maidir le comhoiriúnacht an ábhair ar an idirlíon a chuirtear ar aghaidh chucu lena dtéarmaí agus lena gcoinníollacha féin;”; (iv) cuirtear pointí (q) agus (r) seo a leanas leis: “(q) tacú leis na Ballstáit daoine a shainaithint arb ionann a rannpháirteachas i gcoireanna atá faoi chuimsiú shainchúram Europol, de réir mar a liostaítear in Iarscríbhinn I, agus ardriosca slándála, agus imscrúduithe comhpháirteacha, comhordaithe agus tosaíochta a éascú; (r) sonraí a chur isteach i gCóras Faisnéise Schengen, i gcomhréir le Rialachán (AE) 2018/1862 ó Pharlaimint na hEorpa agus ón gComhairle*, tar éis dul i gcomhairle leis na Ballstáit i gcomhréir le hAirteagal 7 den Rialachán seo, agus faoi údarú ó Stiúrthóir Feidhmiúcháin Europol, maidir le rannpháirteachas amhrasta náisiúnaigh ó thríú tír i gcoir a bhfuil inniúlacht ag Europol ina leith agus ar a bhfuil sé eolach ar bhonn na faisnéise a fhaightear ó thríú tíortha nó ó eagraíochtaí idirnáisiúnta laistigh de chiall Airteagal 17(1)(b); (s) tacaíocht a sholáthar do chur i bhfeidhm an tsásra measúnaithe agus faireacháin faoi Rialachán (AE) Uimh 1053/2013 faoi chuimsiú chuspóirí Europol de réir mar a leagtar amach in Airteagal 3; (t) faireachán réamhghníomhach a dhéanamh ar ghníomhaíochtaí taighde agus nuálaíochta agus páirt a ghlacadh iontu atá ábhartha do bhaint amach na gcuspóirí a leagtar amach in Airteagal 3, tacú le gníomhaíochtaí gaolmhara na mBallstát, agus na gníomhaíochtaí taighde agus nuálaíochta dá chuid a chur i bhfeidhm maidir le gnóthaí a chumhdaítear ag an Rialachán seo, lena n‑áirítear forbairt, oiliúint, tástáil agus bailíochtú algartam le haghaidh uirlisí a fhorbairt. (u) tacú le gníomhaíochtaí na mBallstát chun scaipeadh ábhair ar líne a bhaineann le sceimhlitheoireacht nó le hantoisceachas foréigneach i gcásanna éigeandála a chosc, a eascraíonn as teagmhas leanúnach nó úrnua sa saol réadúil, lena léirítear díobháil don bheatha nó do shláine fhisiceach nó lena n‑iarrtar díobháil don bheatha nó do shláine fhisiceach go luath, nó atá dírithe ar imeagla thromchúiseach a chur ar an daonra nó a bhfuil an éifeacht sin aige, agus nuair atá poitéinseal réamh‑mheasta ann le haghaidh iolrú agus cúrsaíocht víreasach easpónantúil ar fud soláthraithe seirbhíse ar líne iolracha. _____________

* Rialachán (AE) 2018/1862 ó Pharlaimint na hEorpa agus ón gComhairle an 28 Samhain 2018 maidir le Córas Faisnéise Schengen (SIS) a bhunú, a oibriú agus a úsáid i réimse an chomhair póilíneachta agus breithiúnais i ngnóthaí coiriúla, lena leasaítear Cinneadh 2007/533/JHA ón gComhairle, agus lena n‑aisghairtear Rialachán (CE) Uimh. 1986/2006 ó Pharlaimint na hEorpa agus ón gComhairle agus Cinneadh 2010/261/AE ón gCoimisiún (IO L 312, 7.12.2018, lch. 56).”; (b) i mír 2, cuirtear an méid seo a leanas in ionad an dara habairt: “Cuideoidh Europol freisin leis na tosaíochtaí sin a chur chun feidhme go hoibríochtúil, go suntasach ar an Ardán Eorpach Ildisciplíneach i gCoinne Bagairtí Coiriúla, lena n‑áirítear trí thacaíocht riaracháin, lóistíochtúil, airgeadais agus oibríochtúil a éascú agus a sholáthar do ghníomhaíochtaí oibríochtúla agus straitéiseacha a stiúrann na Ballstáit.”; (c) i mír 3, cuirtear an abairt seo a leanas léi: “Soláthróidh Europol anailís um measúnú bagairtí freisin chun tacú leis an gCoimisiún agus leis na Ballstáit measúnuithe riosca a dhéanamh.”; (d) cuirtear mír 4a agus mír 4b seo a leanas isteach: “4a. Cuideoidh Europol leis an gCoimisiún chun príomhthéamaí taighde a shainaithint, agus cláir réime an Aontais um ghníomhaíochtaí taighde agus nuálaíochta atá ábhartha do na cuspóirí a leagtar amach in Airteagal 3 a bhaint amach a tharraingt suas agus a chur chun feidhme. Nuair a chuidíonn Europol leis an gCoimisiún chun príomhthéamaí taighde a shainaithint, agus clár réime an Aontais a tharraingt suas agus a chur chun feidhme, ní bhfaighidh an Ghníomhaireacht maoiniú ón gclár sin. 4b. Tacóidh Europol le cásanna sainiúla d’infheistíochtaí díreacha coigríche isteach san Aontais a scagadh faoi Rialachán (AE) 2019/452 ó Pharlaimint na hEorpa agus ón gComhairle* a bhaineann le gnóthais a sholáthraíonn teicneolaíochtaí atá in úsáid nó atá á bhforbairt ag Europol nó ag na Ballstáit chun coireanna a chosc agus a imscrúdú a chumhdaítear ag Airteagal 3 maidir leis na himpleachtaí do shlándáil lena bhfuiltear ag súil. ____________ * Rialachán (AE) 2019/452 ó Pharlaimint na hEorpa agus ón gComhairle an 19 Márta 2019 lena gcuirtear ar bun creat maidir le hinfheistíochtaí díreacha coigríche isteach san Aontas a scagadh (IO L 79I , 21.3.2019, lch. 1).” (e) i mír 5, cuirtear an abairt seo a leanas léi: “Féadfaidh foireann Europol cuidiú le húdaráis inniúla na mBallstát, arna iarraidh sin dóibh agus i gcomhréir lena ndlí náisiúnta, chun bearta imscrúdaitheacha a dhéanamh.” (3) in Airteagal 6, cuirtear an méid seo a leanas in ionad mhír 1: “1. I gcásanna ar leith ina measann Europol gur cheart imscrúdú coiriúil a thionscnamh maidir le coir a thagann faoi raon feidhme na gcuspóirí dá chuid, iarrfaidh sé ar údaráis inniúla an Bhallstáit nó na mBallstát lena mbaineann, trí na haonaid náisiúnta, imscrúdú coiriúil den sórt sin a thionscnamh, a chur i gcrích nó a chomhordú.” (4) In Airteagal 7, cuirtear an méid seo a leanas in ionad mhír 8: “8. Áiritheoidh na Ballstáit go ligtear do na haonaid faisnéise airgeadais dá gcuid a bunaíodh de bhun Threoir (AE) 2015/849 ó Pharlaimint na hEorpa agus ón gComhairle* comhoibriú le Europol i gcomhréir le hAirteagal 12 de Threoir (AE) 2019/1153 ó Pharlaimint na hEorpa agus ón gComhairle**, go háirithe tríd an aonad náisiúnta dá gcuid maidir le faisnéis agus anailísí airgeadais, laistigh de theorainneacha a sainordaithe agus a n‑inniúlachta. __________________ * Treoir (AE) 2015/849 ó Pharlaimint na hEorpa agus ón gComhairle an 20 Bealtaine 2015 maidir le cosc a chur ar úsáid an chórais airgeadais chun críocha sciúrtha airgid nó maoinithe sceimhlitheoirí, lena leasaítear Rialachán (AE) Uimh. 648/2012 ó Pharlaimint na hEorpa agus ón gComhairle agus lena n‑aisghairtear Treoir 2005/60/CE ó Pharlaimint na hEorpa agus ón gComhairle agus Treoir 2006/70/CE ón gCoimisiún (IO L 141, 5.6.2015, lch. 73). ** Treoir (AE) 2019/1153 ó Pharlaimint na hEorpa agus ón gComhairle an 20 Meitheamh 2019 lena leagtar síos rialacha lena n‑éascaítear úsáid faisnéise airgeadais agus faisnéise eile chun coireanna coiriúla áirithe a chosc, a bhrath, a imscrúdú nó a ionchúiseamh, agus lena n‑aisghairtear Cinneadh 2000/642/JHA ón gComhairle (IO L 186, 11.7.2019, lch. 122).”

(5) Leasaítear Airteagal 18 mar a leanas: (a) leasaítear mír 2 mar a leanas: (i) cuirtear na focail seo a leanas in ionad phointe (d): “(d) malartú faisnéise a éascú idir na Ballstáit, Europol, comhlachtaí eile an Aontais, tríú tíortha, eagraíochtaí idirnáisiúnta agus páirtithe príobháideacha;” (ii), cuirtear pointí (e) agus (f) seo a leanas léi: “(e) taighde agus nuálaíocht maidir le gnóthaí a chumhdaítear ag an Rialachán seo maidir le forbairt, oiliúint, tástáil agus bailíochtú algartam le haghaidh uirlisí a fhorbairt; (f) tacaíocht a thabhairt do na Ballstáit chun an pobal a chur ar an eolas maidir le daoine atá faoi amhras nó daoine ciontaithe a bhfuiltear sa tóir orthu bunaithe ar chinneadh breithiúnach a bhaineann le cion coiriúil a bhfuil inniúlacht ag Europol ina leith, agus soláthar faisnéise ón bpobal a éascú i dtaca leis na daoine sin.” (b) cuirtear mír 3a seo a leanas isteach: “3a. Déanfar sonraí pearsanta a phróiseáil chun críche taighde agus nuálaíochta dá dtagraítear i bpointe (e) de mhír 2 trí bhíthin thionscadail taighde agus nuálaíochta Europol lena mbaineann cuspóirí, fad agus raon feidhme a leagtar amach go soiléir maidir leis an bpróiseáil sonraí pearsanta atá i gceist, a mbeidh na cosaintí sainiúla breise a leagtar amach in Airteagal 33a infheidhme ina leith.” (c) cuirtear an méid seo a leanas in ionad mhír 5: “5. Gan dochar d’Airteagal 8(4) agus d’Airteagal 18a, tá catagóirí na sonraí pearsanta agus catagóirí na n‑ábhar sonraí ar féidir a gcuid sonraí a bhailiú agus a phróiseáil le haghaidh gach rúin dá dtagraítear i mír 2 liostaithe in Iarscríbhinn II.” (d) cuirtear mír 5a seo a leanas isteach: “5a. Sula ndéantar sonraí a phróiseáil faoi mhír 2 den Airteagal seo, féadfaidh Europol sonraí pearsanta a phróiseáil ar bhonn sealadach a fhaightear de bhun Airteagal 17(1) agus (2) chun a chinneadh cibé acu an gcomhlíontar nó nach gcomhlíontar riachtanais mhír 5 den Airteagal seo, lena n‑áirítear na sonraí a sheiceáil i gcoinne na sonraí uile a phróiseálann Europol cheana féin i gcomhréir le mír 5. Déanfaidh an Bord Bainistíochta, ag gníomhú dó ar mholadh ón Stiúrthóir Feidhmiúcháin agus tar éis dul i gcomhairle le MECS, na coinníollacha a bhaineann le próiseáil na sonraí sin a shonrú a thuilleadh. Ní féidir le Europol sonraí a phróiseáil de bhun na míre seo ach le haghaidh tréimhse nach mó ná bliain amháin, nó i gcásanna lena mbaineann bonn cirt le haghaidh tréimhse níos faide le húdarú roimh ré ó MECS, i gcás inar gá chun críche an Airteagail seo. Nuair a léirítear le toradh na próiseála nach gcomhlíontar riachtanais mhír 5 den Airteagal seo leis na sonraí pearsanta, scriosfaidh Europol na sonraí sin agus cuirfidh sé soláthraí na sonraí ar an eolas dá réir sin.” (6) Cuirtear Airteagal 18a seo a leanas isteach: “Airteagal 18a

Próiseáil faisnéise mar thaca le himscrúdú coiriúil 1. I gcás inar gá é chun tacú le himscrúdú coiriúil sainiúil, féadfaidh Europol sonraí pearsanta a phróiseáil lasmuigh de chatagóirí na n‑ábhar sonraí a liostaítear in Iarscríbhinn II sna cásanna a leanas: (a) soláthraíonn Ballstát nó Oifig an Ionchúisitheora Phoiblí Eorpaigh comhad cáis imscrúdaithigh do Europol de bhun phointe (a) d’Airteagal 17(1) chun críche anailís oibríochtúil mar thaca leis an imscrúdú coiriúil sainiúil sin laisti